Številka: 90000-9/2024-22

Datum: 18. 11. 2024

**MAGNETOGRAMSKI ZAPIS PO ZVOČNEM POSNETKU 18. SEJE MESTNEGA SVETA MESTNE OBČINE LJUBLJANA,**

**ki je potekala v ponedeljek, 18. novembra 2024 s pričetkom ob 15:30 uri, v Veliki sejni dvorani Mestne hiše, Mestna občina Ljubljana, Mestni trg 1, Ljubljana.**

### **GOSPOD ALEŠ ČERIN**

Spoštovane kolegice in kolegi. A se slišimo? Zaradi županove zadržanosti bom današnjo, 18. sejo Mestnega sveta Mestne občine Ljubljana vodil sam. Še enkrat, spoštovane svetnice, a se dobro čujemo? Spoštovani svetniki, gospe in gospodje. Predlagam, da začnemo z 18. sejo Mestnega sveta Mestne občine Ljubljana. Na seji nas je navzočih 39 svetnic in svetnikov. Svojo odsotnost sta opravičili svetnica Vesna Ugrinovski in svetnik Ištvan Išt Huzjan. Mestnega sveta Mestne občine Ljubljana je sklepčen in lahko pričnemo z delom. Vse navzoče prosim, da izključite zvok mobilnih telefonov, da ne moteno delo mestnega sveta. Zdaj pa tole naslednje, je pa zelo pomembno, lepo prosim, če posebej prisluhnete. Gumb z ikono govorca pritisnite samo v primeru, če želite imeti razpravo. V koliko želite dati repliko, odgovor na repliko, postopkovni predlog ali obrazložitev glasu, lepo prosim to naredite z dvigom rok. Se pravi, ta tipka je samo za priglasitev k razpravi in seveda za glasovanje. V redu? Po sklicu se je ste prejeli obvestilo o umiku predlagane 5. točke z dnevnega reda z naslovom Poročilo o opravljenem nadzoru razpolaganja s premoženjem MOL, namenskosti in smotrnosti porabe proračunskih sredstev in finančnega poslovanja uporabnikov proračunskih sredstev v letu 2023 in projektov v izvajanju. Ostale točke se ustrezno preštevilčijo. Po sklicu ste prejeli tudi mnenje Statutarno pravne komisije, v skladu s katerim komisija predlaga umik predlagane 10. točke z naslovom Predlog ukrepov proti monopolu na področju zunanjega oglaševanja v Ljubljani. Odpiram razpravo o dnevnem redu. Kolegica Mojca Sojar.

**GOSPA MOJCA SOJAR**

Hvala lepa za besedo. Pozdrav vsem prisotnim v dvorani. Jaz bom podprla 10. točko, da ostane na dnevnem redu, in sicer iz razloga, ker želim da se te stvari v Ljubljani uredijo, se mi zdi tudi da so sklepi dovolj jasno napisani, da bi se jih lahko uresničevalo, najprej še potrdilo. Morda pa ni volje, da bi prišlo do tega nadzora, ki ga ti sklepi želijo imeti. Na 16. seji sem dobila odgovor na svoje vprašanje glede podobne tematike oglaševanja v Ljubljani in ta odgovor je bil, če navajam sem pač prebrala iz magnetograma.

**GOSPOD ALEŠ ČERIN**

Čas je potekel. Ne, ne.

**GOSPA MOJCA SOJAR**

»Elaborat pregleda oglaševalskih mest na javnih in zasebnih površinah se dela in šele, ko bo narejen, takrat bo nov javni razpis. To je lahko spomladi 2025 kot obljubljeno, ali pa se še malo raztegne«. Hvala lepa.

**GOSPOD ALEŠ ČERIN**

Hvala lepa kolegica. Besedo ima Aleš Primc.

**GOSPOD ALEŠ PRIMC**

Hvala lepa. Česa vas je strah? Česa vas je strah, da ponovno prepovedujete razpravo o enem pomembnem vprašanju v Ljubljani? Prepovedujete razpravo o čisto vsem, kar vam ne paše. To ni nobena demokracija. Demokracija pomeni, da se pogovarjamo o vseh stvareh, ki so pomembne za občanke in občane. Seveda vi pa večino itak lahko izglasujete ampak, vi se bojite že same razprave, ne dovolite razprave o kanalu C0, zadnjič ste mi prepovedali razpravo o dvigalih. Tokrat mi prepovedujete razpravo o monopolu na področju zunanjega oglaševanja v Ljubljani, kjer se vzpostavlja sistem, kjer bo Zoran Janković lahko določal, kdo lahko in za kakšno ceno lahko objavlja kakšno vsebino na plakatnih mestih v Ljubljani. To ni prav. In poglejte, jaz vas lepo prosim, da zavrnete ta predlog za umik in dovolite razpravo o tem pomembnem vprašanju.

**GOSPOD ALEŠ ČERIN**

Vi smo zdaj vas poslušali, vi pa dobro preberite dve stvari. Prvič, stališče odbora, ki je obravnaval vaš predlog, drugič pa stališče Statutarno pravne komisije. To si preberite, pa boste majčkeno videli, zakaj hočemo ali pa nočemo debati. Ali je prav? Ste prečitali? Če pa niste, pa dobro prečitajte. Saj ste na seji nenazadnje tudi bil. Besedo ima Maruša Babnik.

**GOSPA MARUŠA BABNIK**

Ja, pozdravljeni vsi skupaj. Mi v Slovenski demokratski stranki ne bomo podprli umika točke z dnevnega reda, in sicer desete, zato bomo tudi glasovali proti dnevnemu redu. Kar je povedal že gospod Primc in gospa Sojar, menimo, da se mora v tej dvorani se morajo soočiti demokratična mnenja. Tega večkrat v dveh letih niste dovolili in mislim, da je prav, da enkrat za vselej začnete zagovarjati tudi svoj za. Hvala lepa.

**GOSPOD ALEŠ ČERIN**

Hvala lepa in še kolega Denis Striković.

**GOSPOD DENIS STRIKOVIĆ**

Spoštovani, pozdravljeni. Jaz sem gledal malo za nazaj in vidim, da je ta tema zunanjega oglaševanja v bistvu, da se dosti vprašanj se postavlja glede tega, mogoče svetnik Primc ni bil najbolj spreten pri pisanju teh predlogov, ampak je to definitivno ena od teh tem, o kateri bi bilo dobro, da sta mestni svet pogovarja, mogoče tudi na kakšni od prihodnjih sej. Bi pa tudi predlagal, da si preberete kolumno prof. Koželja, ki gre v neki smeri, katero tudi sam podpiram glede ureditev v naši občini. Hvala.

**GOSPOD ALEŠ ČERIN**

Hvala lepa. Razprava je končana. Prehajamo na glasovanje. Najprej o predlogu Statutarno pravne komisije za spremembo dnevnega reda, in sicer najprej navzočnost: 40.

**Glasujemo O PREDLOGU:** **Mestni svet Mestne občine Ljubljana sprejme predlog, da se predlagana 10. točka z naslovom »Predlog ukrepov proti monopolu na področju zunanjega oglaševanja v Ljubljani« umakne z dnevnega reda 18. seje mestnega sveta.**

Rezultat glasovanja:

**28 ZA,**

**10 PROTI.**

Sklep je sprejet.

**Mestni svet Mestne občine Ljubljana sprejme predlog dnevnega reda 18. seje mestnega sveta skupaj s spremembo, ki smo jo ravnokar izglasovali.**

Glasovanje poteka. Ste?

Rezultat glasovanja:

**31 ZA,**

**8 PROTI.**

Sklep je sprejet in s tem tudi zapisnik oziroma dnevni red, ne zapisnik.

Prehajam na prvo točko dnevnega reda.

**AD 1. POTRDITEV ZAPISNIKA 17. SEJE MESTNEGA SVETA MESTNE OBČINE LJUBLJANA**

Gradivo ste prejeli po sklicu. Želi kdo razpravljati. Ni razprave. Ugotavljam, da je razprava končana, zato prehajam h glasovanju. Najprej pa navzočnost. Rezultat navzočnosti: 39.

**Glasovanje poteka O PREDLOGU SKLEPA: Mestni svet Mestne občine Ljubljana potrdi zapisnik 17. seje Mestnega sveta Mestne občine Ljubljana z dne 21. oktobra 2024.**

Glasovanje je končano.

**27 ZA, 37, pardon.**

**0 PROTI.**

Sklep je sprejet.

Prehajam na drugo točko dnevnega reda.

**AD 2. VPRAŠANJA IN POBUDE SVETNIKOV TER ODGOVORI NA VPRAŠANJA IN POBUDE**

Gradivo za to točko ste prav tako prejeli. Pisno vprašanje z zahtevo za ustno predstavitev sta poslali svetnici gospa dr. Tina Bregant glede dostopnosti pediatrične oskrbe in ga. Mojca Sojar glede soglasij za gradnjo garažne hiše pod tržnico. Vprašanja in pobude so poslali: svetnik Aleš Primcglede semaforja na križišču Kajuhove in Povšetove, izgradnje garaže pod tržnico; Svetniški klub Levica glede postavitve javnih sanitarij na parkiriščih MOL, ognjemeta, poskusa oziroma poseka dreves v Rožni dolini; Svetniški klub SDS glede uporabe zemljišč v lasti MOL s strani zasebnega podjetja, svetnica ga. Maruša Babnikglede kadrovskih stanovanj in štipendij in kanalizacije v ČS Sostro ter svetnica gospa dr. Tina Bregantglede gostinske ponudbe. Prejeli ste tudi odgovore na vprašanja s 17. seje. Besedo za ustno postavitev vprašanja dajem svetnici gospe dr. Tini Bregant, 3 minute. Izvolite.

**GOSPA DR. TINA BREGANT**

Najlepša hvala. V zadnjem letu se je dostopnost do pediatrične oskrbe v Ljubljani močno poslabšala, kar izpostavlja tudi Dnevnik v članku Drastično slabšanje razmer - brez zdravnika že vsak deseti otrok. Po podatkih Zavoda za zdravstveno zavarovanje Slovenije je bilo konec lanskega leta brez osebnega zdravnika približno 5 % otrok. Do konca letošnjega septembra se je ta delež še povečal, tako da več kot 5000 ljubljanskih otrok trenutno nima dostopa do osebnega pediatra, starši pa v prestolnici zaman iščejo proste ambulante. Medtem, ko se dostopnost do pediatra poslabšuje, otroci hitro rastejo. To pomeni, da pri otrocih ni ustrezno čakanje na zdravnika čez na primer nekaj mesecev, kar velja tudi za preventivne preglede in cepljenja, ki jih je največ prav v prvih dveh letih življenja in predstavljajo temelj javnega zdravstva in varovanja zdravja populacije. Razpoložljivi pediatri v ljubljanskih zdravstvenih domovih že zdaj delajo preko svojih zmogljivosti, saj je večina ambulant že na zgornji meji dovoljenih kapacitet. To pomeni, da bo dvig količnikov pomenil zgolj to, da bo manj časa na voljo za posamičnega otroka pri istem številu zdravnikov. Ob nezadostnem zaposlovanju pediatrov na primarni ravni bo to pomenilo ob dvigu količnikov samo več frustracij za paciente in zdravstveno oskrbo, to namreč pomeni krajšo oskrbo, ki bo potekala še bolj po tekočem traku, samo še urgentno, kar bo verjetno pomenilo, da bo vsaj del zdravstvenega osebja raje odšel kot delal slabo. Še posebej zaskrbljujoče je, da težav z odhodi in pomanjkanjem pediatrov ni uspelo omiliti niti zaposlovanje dodatnega osebja. Zaradi številnih upokojitev in odhodov iz javnega sektorja so te zaposlitve očitno le kaplja v morje, vprašljivo pa je tudi, zakaj dodatne zaposlitve niso razbremenile obstoječega kadra. Ljubljanski zdravstveni domovi se za razliko od nekaterih drugih že leta soočajo s kroničnim pomanjkanjem kadrov. Kljub ukrepom, ki jih je sprejela MOL in podžupan, tudi na našo opozicijsko pobudo in ki se navezujejo na podeljevanje štipendij in stanovanj za zaposlene v Zdravstvenem domu Ljubljana, ti ukrepi žal ne zadoščajo. Vprašanje je torej logično. Ali ocenjujete, da je vodstvo Zdravstvenega doma Ljubljana storilo res vse, kar je v njihovi moči, da bi zadržali obstoječe pediatre in zaposlili nove, saj otroci potrebujejo pediatre? Ali ocenjujete kadrovsko politiko in organizacijo dela v Zdravstvenem domu Ljubljana kot uspešno. Ali menite, da si vodstvo Zdravstvenega doma Ljubljana tudi letos, tako kot vsa pretekla leta, zasluži nagrado za delovno uspešnost? Najlepša hvala, hvala tudi za odgovor.

**GOSPOD ALEŠ ČERIN**

Hvala lepa. Na vprašanje svetnice bo odgovorila gospa Tanja Hodnik, vodja Oddelka za zdravje in socialno varstvo.

**GOSPA TANJA HODNIK**

Spoštovane svetnice, spoštovani svetniki, lepo pozdravljeni. Na vprašanja, ki jih zastavljate odgovarjamo enako kot smo v mestnem svetu odgovorili že večkrat. Še vedno ocenjujemo, da je pomanjkanje zdravnikov na primarni ravni v Ljubljani posledica pomanjkanja kadrov, ki je v celotni državi nastajalo v zadnjih letih zaradi velikih omejitev študija in specializacij ob hkratnemu upokojevanju zdravnikov in zdravnic. Prav tako ponavljamo, da je Zdravstveni dom Ljubljana v preteklosti in še vedno, ko je to mogoče, sprejemal in opredeljeval otroke iz sosednjih občin, saj so slednje že v preteklosti se soočale s pomanjkanjem pediatrov in pediatrinj. V primerjavi z drugimi občinami je MOL specifičen še po številu dnevnih delovnih migrantov, ki se pogosto s svojimi otroki opredeljujejo pri zdravnikih v Zdravstvenem domu Ljubljana ter opredeljenih, ki živijo v tujini. Težava s pomanjkanjem kadrov se je še poglobila z zniževanjem glavarinskih količnikov na osnovi odločitve Ministrstva za zdravje v letu 2017. Na navedeno s predlogi za rešitev tako pri MOL kot pri Zdravstvenem domu Ljubljana opozarjamo vsaj zadnje desetletje, obenem pa delujemo v smeri zagotavljanja enake dostopnosti in obravnave za vse otroke ter druge paciente in pacientke. Tako smo v zadnjih 15 letih namenili 41,5 mio EUR za zagotavljanje prostorskih pogojev Zdravstvenega doma Ljubljana, stanovanja po neprofitni najemnini so bila do sedaj deljena 15 zdravnikom in zdravnicam, posebej razpisujemo kadrovske štipendije, lani smo podelili dve tudi za področje pediatrije. Zdravstveni dom Ljubljana je v lanskem letu sprejel strategijo upravljanja s človeškimi viri, strateškimi projekti, ki so neposredno in posredno povezani s ciljem zadrževanja in pridobivanja kadrov. Z vidika zaposlovanja in odhodov zaposlenih v Zdravstveni dom Ljubljana se je trend letos izboljšal, ne glede na to, da je število zdravnikov, ki opravijo specialistični izpit iz leta v leto manjše. Tako zdravstveni dom kot MOL, delamo vse, kar je v naši moči, da bodo občanke in občani imeli ustrezno zdravstveno oskrbo. Hvala.

**GOSPOD ALEŠ ČERIN**

Hvala lepa. Besedo za ustno postavitev vprašanja dajem svetnici ge. Mojci Sojar, 3 minute.

**GOSPA MOJCA SOJAR**

Besedilo mojega ustnega vprašanja je kratko. Katera soglasja, kot jih je poimenoval župan na novinarski konferenci pred dvema tednoma, je pridobila MOL, ki so podlaga ali pa pogoj za pridobitev gradbenega dovoljenja za izvedbo prenove osrednje ljubljanske tržnice, gradnjo parkirne hiše pod njo in obnovo Mahrove hiše? Vprašala sem tudi, ali je dobil soglasje nadškofije Ljubljana? Za tisti del javnosti, ki spremlja slučajno to našo sejo želim povedati, da moramo svetniki oddati ustno vprašanje 5 delovnih dni pred sejo, kar pomeni, da sem to vprašanje oddala že prejšnji ponedeljek, vmes je imel župan tiskovno konferenco v torek in je nekatere stvari že pojasnjeval. Predvsem je pojasnjeval, da nadškofija Ljubljana ni več stranka v postopku, zato je ta del mojega vprašanja pravzaprav že postal brezpredmeten. Ker pa na tej konferenci ni povedal, katera so ta pridobljena soglasja, teh 16 soglasij, je moje vprašanje, ta del pa še vedno aktualen. Lahko bi, pa ni in zato pričakujem, ker so to informacija javnega značaja, pričakujem, da bodo danes v odgovoru navedena. Hvala lepa.

**GOSPOD ALEŠ ČERIN**

Hvala lepa. Na vprašanje bo odgovorila ga. Meta Gabron, vodja Službe za razvojne projekte in investicije. Izvoli.

**GOSPA META GABRON**

Spoštovani predsedujoči podžupan, spoštovane mestne svetnice in mestni svetniki. Vezano na zastavljeno vprašanje gospe mestne svetnice Mojce Sojar z dne 11. 11. 2024 na temo pridobljenih soglasij v postopku izvajanja investicijskega projekta prenove osrednje ljubljanske tržnice sporočam, da postopek izdaje integralnega gradbenega dovoljenja, vključno s pridobitvijo mnenj mnenja dajalcev, vodi ministrstvo za naravne vire in prostor. V omenjenem postopku te izdaje integralnega gradbenega dovoljenja so bila pridobljena naslednja soglasja, mnenja mnenja dajalcev. Naštela bom vse mnenje dajalce, soglasja so pa objavljena na portalu Ministrstva za naravne vire in prostor, in sicer z dnem 12. 11. in so javno dostopna. To so Direkcija Republike Slovenije za vode, Ministrstvo za okolje, prostor in energijo, Zavod za varstvo kulturne dediščine, območna enota Ljubljana, Zavod za varstvo narave, ravno tako območna enota Ljubljana, Mestna občina Ljubljana, Oddelek za urejanje prostora, Mestna občina Ljubljana, Oddelek za gospodarske dejavnosti in promet, Energetika Ljubljana za področje plina, Energetika Ljubljana za področje vročevoda, Telekom Slovenije, Telemach Slovenije, Javna razsvetljava, T2 in Gratel, Javno podjetje VOKA SNAGA za področje vodovoda, Javno podjetje VOKA SNAGA za področje kanalizacije in pa Javno podjetje VOKA SNAGA za odpadke. Zadnje je mnenje Elektro Ljubljana. Pa še vprašanje glede pozicije nadškofije. Nadškofija pod določili gradbenega zakona ni nosilec urejanja prostora, tako da nima statusa mnenja dajalca, je pa z vabilom Ministrstva za naravne vire in prostor z dne 15. 11. povabljena k udeležbi v postopek za izdajo tega gradbenega dovoljenja. Hvala.

**GOSPOD ALEŠ ČERIN**

Hvala lepa, gospa Gabronova. S tem smo to točko zaključili in prehajam na tretjo, poročilo župana, malo daljše je. Če se slabo slišimo, me dajte prekiniti.

**AD 3. POROČILO ŽUPANA**

Za čas od 21. oktobra do 18. novembra letošnjega leta. **22. oktobra so župani 21 občin Ljubljanske urbane regije podpisali** okvirni sporazum za vzpostavitev regijske mreže javne izposoje e-koles, ki bo v naslednjih 4 letih imela **94 novih postaj, s 549 e-koles in 854 polnilnih mest. Sistem bo kompatibilen s sistemom izposoje koles BicikeLJ ter drugimi oblikami prevoza,**kot so javni potniški promet, P+R postajališča**, plačevanje pa bo možno tudi z Urbano kartico. Projekt izvaja Regionalna razvojna agencija Ljubljanske urbane regije, na javnem razpisu pa je bilo uspešno podjetje Nomago. 22. oktobra smo na vrtičkarskem območju Rakova jelša v sodelovanju z Družinskim centrom Mala ulica za več kot 120 osnovnošolcev iz osmih ljubljanskih osnovnih šol organizirali Bučni dan. Dogodek je potekal v sklopu EU projekta. Prav tako 22. oktobra je župan ob evropskem dnevu gluhonemosti prejel zahvalo Združenja gluhosplepih Slovenije Dlan za pomoč in podporo. 23. oktobra smo v Cukrarni sprejeli zlate maturante.** 28. oktobra je v Cukrarni potekala donatorska večerja z umetnico Marino Abramović, naslednje leto pa bo prav tako v Cukrarni razstava Art Vital, na kateri bo predstavljeno skupno delo in življenje umetniškega tandema Ulaya in Marine. 29. oktobra smo se na Gallusovem nabrežju udeležili odprtja razstave o Rudolfu Maistruob 150. obletnici njegovega rojstva in 90. obletnici smrti. 7. **oktobra in novembra smo objavili javne razpise za sofinanciranje programov in projektov z različnih področij delovanja za obdobje od 2025 do 2027.** Roki za prijavo so različni; za področje kulture do 26. novembra,zavarstvo okolja do 27. decembra. Za ostale programe s področja športa, zdravja in socialnega varstva, vzgoje in izobraževanja in mladinskega sektorja, so roki že potekli. Podrobnejše informacije so dostopne na naši spletni strani. Ob dnevu spomina na mrtve smo položili vence k spomenikom na različnih lokacijah, in sicer: na Žalah na treh, se opravičujem, in sicer v Spominskem parku padlih borcev in talcev; pri Kostnici žrtvam v 1. svetovni vojni in judenburškim žrtvam; pri spomeniku ruskim in sovjetskim vojakom; pri grobnici Narodnih herojev; v Gramozni jami in na Sv. Urhu. **Zaradi povečanega obiska pokopališča Žale smo vzpostavili poseben vozni red mestnih avtobusov in brezplačno parkiranje na parkiriščih v upravljanju javnega podjetja LPT, po pokopališču pa so brezplačno vozili tudi Kavalirji. Od 1. novembra je Energetika Ljubljana za uporabnike daljinskega ogrevanja znižala variabilni del cene toplote za 12,4 odstotka. Med 2. in 30. novembrom poteka že 3. kulinarični festival November Gourmet Ljubljana. 4. novembra smo najemnikom prostorov in stojnic na osrednji ljubljanski tržnici predstavili projekt prenove tržnice, s katerim bomo izboljšali kakovost življenja, dela in javnega prostora na tem območju, obenem pa ohranili Plečnikovo dediščino. Predstavitve se je udeležilo 123 najemnikov (od nekaj več kot 300 povabljenih), imeli so številna vprašanja, prejeli so odgovore, pri čemer ni bilo nobenih nasprotovanj. Naslednji dan smo projekt predstavili še medijem. Za projekt smo pridobili vseh 16 mnenj, potrebnih za izdajo gradbenega dovoljenja, kot je bilo danes že povedano, mnenja nadškofije ni bilo potrebno pridobiti, ker niso mnenje dajalci, saj smo se od objekta dovolj umaknili. Od 4. do 11. novembra je v Mini teatru in Judovskem kulturnem centru potekal 10. festival Hiša strpnosti. Novembra smo pričeli zaradi pojava podgan v Tomanovem parku ob križišču Resljeve in Masarykove ceste izvajati deratizacijo, ki bo predvidoma potekala tri mesece. 7. novembra smo se v Centru Rog udeležili srečanja** svetovnega združenja na področju luksuznega in butičnega turizma Virtuoso, prisotnih je bilo več kot 200 udeležencev. **10. novembra je bila nekdanja vrhunska rokometašica, danes pa direktorica Javnega zavoda Šport Ljubljana Tatjana Polajnar sprejeta v Hram slovenskih športnih junakov. 11. novembra smo se** udeležili svečane podelitve nagrad Zlato kolo Kolesarskega društva Rog za najboljše kolesarje leta, letošnjega leta. Zlato kolo so prejeli Tadej Pogačar, Urška Žigart in Gal Glivar. **Od 12. do 14. novembra je v Centru Rog potekala 19. svetovna konferenca Lige zgodovinskih mest, ki združuje mesta, bogata s kulturno dediščino. Na konferenci** je sodelovalo 120 udeležencev iz 27 mest iz 15 držav, o**b zaključku konference pa so** mesta podpisala tudi Ljubljansko deklaracijo in se zavezala k uresničevanju načel ohranjanja kulturne dediščine in trajnostnega urbanega razvoja. **Med 13. in 16. novembrom je v Slovenskem mladinskem gledališču potekal mednarodni festival Platforma malih umetnosti. 16. novembra smo obeležili** svetovni dan spomina na žrtve prometnih nesreč. **Do 22. novembra poteka zbiranje prijav vlog oškodovancev, ki so utrpeli škodo na trajnih nasadih zaradi posledic pozebe med 17. in 23. aprilom letošnjega leta. Novembra je Pionirski dom v sklopu programa Ustvarjalna Evropa zagnal nov projekt, namenjen razvijanju inovativnih metod umetnostne vzgoje za izboljšanje duševnega zdravja mladih v šolah. Do 22. novembra je Mestna knjižnica Ljubljana s številnimi dogodki pridružuje Tednu splošnih knjižnic. Do 22. novembra v Centru Rog poteka mednarodni festival RogDizajnDnevi. Spremljajoča razstava RogExpo ob 1. obletnici delovanja Centra Rog je na ogled do 8. februarja 2025.** Do 1. decembra je v Desnem atriju Mestne hiše na ogled razstava Dunajski model socialnih stanovanj v Ljubljani. **Med 21. in 23. oktobrom smo se v Strasbourgu udeležili vrha županov Eurocities, kjer smo prejeli naziv podnebno nevtralno in pametno mesto.** Oktobra so predstavniki Urada za mladino v sklopu evropskega projekta za razvoj in krepitev mladinskega delaobiskali Hrvaško. Gostili smo novoimenovanega izrednega in pooblaščenega veleposlanika Črne goreDragana Tufegdžića, ministra za lokalno samoupravo Republike Severne Makedonije, člane ljubljanske podružnice Društva za zdravje srca in ožilja Slovenije, delegacijo mesta Isfahan iz Irana, predsednika Sekretariata Lige zgodovinskih mest in župana Kyota z delegacijo, delegacijo mesta Susha iz Azerbajdžana in pa delegacijo iz province Shandong iz Kitajske. Prebral vam bom povzetek o delu Sveta ustanoviteljev javnih podjetij, povezanih v Javni holding Ljubljana za obdobje od septembra 2023 do avgusta 2024. Kot veste, dvakrat letno podajamo to sporočilo mestnemu svetu in to se dogaja zdaj že 20. leto zapored. Svet ustanoviteljev je na seji, ki je potekala 17. oktobra sprejel Poročilo o delu Sveta ustanoviteljev za omenjeno obdobje, kar predstavlja 20 leto delovanja tega skupnega organa občin. V obravnavanem obdobju se je Svetsestal na treh rednih sejah in eni dopisniter sprejel 26 sklepov, vse soglasno. Vsa sprejeta Poročila o delu Sveta ustanoviteljev so objavljena na spletni strani Javnega holdinga Ljubljana. V nadaljevanju je podan kratek povzetek obravnavane tematike. Svet je potrdil Elaborat o oblikovanju cen storitev gospodarske javne službe oskrbe s pitno vodo ter odvajanja in čiščenja komunalne in padavinske odpadne vode VOKA SNAGA za leto 2024in predlagane predračunske cene. Potrjen je bil predlog načina obračuna storitev, povezanih z nepretočnimi greznicami, obstoječimi greznicami in malimi komunalnimi čistilnimi napravami, predlog cen za obračun storitev odvajanja in čiščenja industrijske odpadne vode, kot tudi predlog cen za obračun posebne storitve oskrbe s pitno vodo, vse za leto 2024. Obravnavna sta bila tudi Elaborat o oblikovanju cen storitev gospodarske javne službe obdelave določenih vrst komunalnih odpadkov in odlaganja ostankov predelave ali odstranjevanja komunalnih odpadkov v RCERO Ljubljana za letošnje leto ter Elaborat o oblikovanju cen storitev gospodarske javne službe zbiranja določenih vrst komunalnih odpadkov za leto 2024. Svet ustanoviteljev je na podlagi izdelanih elaboratov potrdil cene zbiranja in obdelave komunalnih in bioloških odpadkov ter ceno odlaganja ostankov predelave ali odstranjevanja komunalnih odpadkov za leto 2024. Sprejet je bil predlog Metodologije za obračun posebne storitve ravnanja z nekomunalnimi odpadki v RCERO Ljubljana in potrjene so bile cene te posebne storitve. Sprejeta sta bila Program zbiranja komunalnih odpadkov VOKA SNAGA za leto 2024 in Poročilo o delu Sveta ustanoviteljev za preteklo obdobje (september 2022 - avgust 2023). Svet je v skladu z 42. členom Uredbe o odlagališčih odpadkov potrdil Izjavo upravljavca odlagališča za zagotovitev finančnega jamstva za izvedbo ukrepov, določenih v okoljevarstvenem dovoljenju za obratovanje Odlagališča nenevarnih odpadkov Barje za leto 2024. Svet je podal soglasje k predlogom načrtovanih kratkoročnih zadolžitev javnih podjetij VOKA SNAGA, Energetika Ljubljana in LPP v letu 2024 pri bankah za potrebe uravnavanja finančne likvidnosti in rednega poslovanja ter soglasje k predlogom načrtovanih dolgoročnih zadolžitev javnih podjetij v letu 2024 pri bankah za potrebe financiranja investicij ter za LPP tudi za namen izplačila prispevkov za poklicno zavarovanje voznikov po sodbi—

-----------------------------------------------------------------------------------------prekinitev zvoka

**GOSPOD ALEŠ ČERIN**

Sem preveč govoril, so me izklopili. Podano je bilo tudi soglasje k predlogu za dodatno kratkoročno in dolgoročno zadolžitev javnega podjetja VOKA SNAGA v letu 2023. Člani Sveta so bili skladno z določili veljavnega Pravilnika o pogojih in postopkih zadolževanja javnih podjetij, povezanih v Javni holding Ljubljana redno seznanjeni z obvestili o kreditnih pogojih zadolžitevjavnih podjetij za odobrene zadolžitve. Obravnavan je bil predlog prodaje nepremičnine VOKA SNAGA (poslovni prostori), s parc. št. 2699, k.o. Tabor s sorazmernim delom dvorišča ter predlog prodaje rabljenega avtobusa mestnega potniškega prometa v lasti LPP. Z obema predlogoma prodaje se je Svet strinjal. Svet se je seznanil še s poročilom Energetike Ljubljana o izvedenem postopku prodaje poslovnega deleža (finančne naložbe) Energetike Ljubljana v družbi Resalta B.V., s predlogom izbora najugodnejšega ponudnika in z osnutkom pogodbe, ter soglašal s prodajo poslovnega deleža. Sestava Sveta ustanoviteljev v obravnavanem obdobju: Zoran Janković, župan Mestne občine Ljubljana: 87,32 % glasov – predsednik; Nejc Smole, župan Občine Medvode: 3,84 % glasov; Metod Ropret, župan Občine Brezovica: 2,76 % glasov – namestnik predsednika; Jure Dolinar, župan Občine Dobrova – Polhov Gradec: 2,16 % glasov; Primož Cimerman, župan Občine Škofljica: 1,80 % glasov; Željko Savič, župan Občine Dol pri Ljubljani: 1,26 % glasov; Janko Prebil, župan Občine Horjul: 0,86 % glasov. Hvala lepa za vaše poslušanje.

**------------------------------------------------------------------------------------------prekinitev zvoka**

**GOSPOD ALEŠ ČERIN**

**Baje je strežnik »dol padel«.**

**AD 4. KADROVSKE ZADEVE**

Gradivo za to točko ste prejeli po sklicu. Kot predsednik Komisije za mandatna vprašanja, volitve in imenovanja bom sam podal uvodno obrazložitev, in sicer komisija vam v presojo in sprejem predlaga oziroma komisija je sprejela in vam predlaga 16 sklepov in 1 mnenje. Dejansko bomo pa imeli samo na današnji seji samo, ne 16 ampak 15 predlog sklepov, in sicer, ker sem umaknil predlog sklepa 4 predstavnikov mesta v Mestnem gledališču ljubljanskem, ker je ena od kandidatk tik pred zdajci dala odstopno izjavo in bomo to obravnavali na decembrski seji. Rok poteče februarja drugo leto tako, da je še čas. Prehajamo na obravnavo predlogov sklepov. Najprej pa navzočnost k celotni točki. Rezultat navzočnosti: 39. Predlog Sklepa o imenovanju nadomestnega člana Statutarno pravne komisije. Odpiram razpravo. Prosim.

**GOSPA MARUŠA BABNIK**

Spoštovani vsi navzoči, danes predsedujoči gospod podžupan, ki ste tudi predsednik Komisije za mandatna vprašanja, volitve in imenovanja in ravno na delo Komisije za mandatna vprašanja, volitve in imenovanja imam nekaj pripomb in bi jih rada izrazila. Gospod Denis Striković bo danes kot nadomestni mandat prejel, se pravi bo dedoval tisto kar je gospa Dedićeva že imela, kar seveda nimamo v Slovenski demokratski stranki popolnoma nič proti. Mogoče bi opozorila pa na to, da mi smo bili pa na seji, ki je bila prejšnjo sredo razedinjeni dveh članov, razedinjeni dveh mest v Slovenski demokratski stranki. Namreč, na začetku mandata je bilo določeno na število mandatov v mestnem svetu tudi pogača v KMVVI. Danes sta odstopila svetnika, ki sta bila prej člana Slovenske demokratske stranke, gospod Igor Horvat in gospod Matjaž Vede, seveda samostojna svetnika. Kaj to pomeni? Tudi, kar nekaj samostojnih svetnikov je tukaj med nami in nimajo te pravice, da zasedajo mesta v KMVVI. Želja svetnika je nad najvišjim organom demokracije v našem mestnem svetu. Komisija za mandatna vprašanja, volitve in imenovanja ima nalogo, da obravnava predloge v zvezi z volitvami, imenovanji in razrešitvami. Naš predlog je bil, da se gospoda razreši z mest KMVVI, ker mislim, da pripada tudi komu drugemu in ne samostojnim svetnikom. Žal se to ni zgodilo. Mi smo nad odločitvijo te komisije, nad tistimi, ki ste bili prisotni, bilo je prisotnih 6 svetnikov, bilo je zelo pošteno, da sta se gospoda izločila iz glasovanja, vendar pa vseh ostalih 6 svetnikov je glasovalo proti predlogu Slovenske demokratske stranke. Jaz sem nad tem dejanjem izredno razočarana, in če bi bilo obratno najbrž tukaj vsi skakali, kako je to nedemokratično, nepravično. Sedaj moram pa jaz oportunirati temu predlogu. Eden od glavnih, bom rekla razlogov zakaj ostajata mestna svetnika v članstvu Komisije za mandatna vprašanje, volitve in imenovanja je bilo, da dobro sodelujete in sta prisotna na sejah. Oprostite, to ni merilo, to ni merilo za članstvo. Zato pozivam, da še enkrat pregledate, kaj oziroma razrez te pogače in dovolite tudi članom oziroma Svetniškemu klubu Slovenske demokratske stranke, ki ima 4 mandate v mestnem svetu, da zastopa eno mesto, vsaj eno mesto v KMVVI. Še druga obrazložitev, v Slovenski demokratski stranki ne bomo podprli predlogov, kjer se v zavode, kjer ima vpliv Mestna občina Ljubljana, kandidira mestne svetnike. Mi smo obrazložili že večkrat zakaj je temu tako, zakaj se pa mestni svetniki odločate za kandidaturo, je pa vaša vest. Želela bi, da v tem mestnem svetu delujemo vsi pošteno, da sodelujemo, da je demokracija prva vrlina, ki jo imamo vsi pred sabo. In zato se mi zdi ta razrez ali pa ta odločitev Komisije za mandatna vprašanja, volitve in imenovanja popolnoma nesprejemljiva. Hvala lepa.

**GOSPOD ALEŠ ČERIN**

Hvala lepa. S kolegico Babnikovo. Pardon, želi še kdo razpravljati? Gospod Primc, izvolite.

**GOSPOD ALEŠ PRIMC**

Hvala lepa za besedo. Tudi jaz bom razpravljal o podobni zadevi kot gospa Babnikova. Pravim, da bom tudi jaz razpravljal o podobni zadevi kot gospa Babnikova.

**GOSPOD ALEŠ ČERIN**

Če se boste usedli, vas bomo bolj slišali.

**GOSPOD ALEŠ PRIMC**

Ne, ne. Bom jaz kar stal. In sicer, razdelitev mest v odborih, jaz ne razumem kot nekih nagrad ali pa deljenja bombončkov ali pa razdelitve kolača, ampak razumem kot razdelitev odgovornosti v mestnem svetu in dejstvo je, da največja opozicijska stranka na volitvah leta 2022 je bila SDS, se pravi opozicijska stranka, ki je sedaj v opoziciji in da največja opozicijsko stranko izključite iz statutarne komisije in iz komisije za volitve in imenovanja je še en vaš nadaljnji korak v totalitarizem oziroma diktaturo. Se pravi, vi si v celoti, v celoti podrejate demokratično inštitucijo mestnega sveta vključno z vsemi njegovimi delovnimi telesi. In jaz bom še enkrat, več bom povedal. To, kar delate, ni prav. Vsak normalen človek razume, da v demokratični inštituciji imamo opozicijo in imamo vladajoče in je treba opoziciji omogočiti neko normalno delo, normalen nadzor, in to vi rušite, ampak glejte, če vi ne razumete, da je to prav, kar je predlagala gospa Babnikova, vam jaz res ne morem pomagati, morate pa razumet, da se bo enkrat spremenila oblast in takrat ne jokat, takrat ne jokat, če se bo takratna oblast obnašala tako kot se vi sedaj. Torej, jaz moram reči, vi enostavno uničujete vsakršno možnost kulture politične, političnega dialoga v dobro občank in občanov. Glejte, saj tukaj mi ne sedimo zaradi samih sebe, tukaj mi predstavljamo občanke in občane in naša naloga, tako sem si jaz predstavlja, ko sem prišel v mestni svet, je to, da iščemo najboljše rešitve za življenje in kvaliteto življenja občank in občanov. In vi vztrajno odrivate opozicijo stran, onemogočate, da bi govorili o temah, ki se nam zdijo pomembne in celo onemogočate, da bi sodelovali v tistih organih, kjer lahko, ki se odloča o pomembnih stvareh, ki so pomembne za delovanje tega mestnega sveta. In še enkrat poudarjam, največjo opozicijsko stranko v tem mestnem svetu. Ko je bil delen razrez na začetku mandata, bi svetniški skupini samostojnih svetnikov, kjer smo trije pripadlo glede na razrez eno, se pravi pripadla odgovornost, da bom bolj pravilno rekel, pripadla odgovornost za eno mesto v eni, enem odboru več in eno predsedniško mesto bi nam pripadlo glede na razrez in takrat je podžupan Čerin rekel, da ni isto, če stranka skupaj nastopi na volitvah in doseže nek rezultat ali pa nastane iz treh različnih strank ena skupina. In da nam zato po njegovo ne bodo dali odgovornosti še za eno, enega člana enega odbora in ne bodo nam dali odgovornosti vodenja enega odbora zato, ker smo svetniška skupina, ki kot taka ni nastopila na volitvah. In sedaj imamo primer, ko je nastopila svetniška skupina skupaj na volitvah, celo največja opozicijska svetniška skupina in jih odrivate iz dveh proceduralno najpomembnejših teles mestnega sveta. Še enkrat vam povem, to ni prav. To ni demokratično in s tem do zadnje trohice uničujete politično kulturo, ki bo verjetno jo vzpostaviti za vami težko še kar nekaj mandatov. Tako, da jaz vas lepo prosim, glejte kot ljudi vas tokrat prosim, dajte imeti malo pameti in končno začnite malo poslušati tudi svojo vest. Enostavno mestni svet potrebuje delujočo opozicijo in koalicijo. In vi z vašim delovanjem uničujete opozicijo in to, da bi lahko normalno v tem mestnem svetu delala.

**GOSPOD ALEŠ ČERIN**

Kaj je prav in kaj ni prav veste, gospod Primc, smo si mi zelo različni in bojim se, da kaj je prav in kaj ni prav, da ste vi v taki manjšini, kot ste tudi tam. Bi še kdo razpravljal? Zdaj pa odgovor kolegici Babnikovi, ki me klicala prejšnji teden in sem ji jaz vse zadeve pojasnil. Namreč, z volitvami se ne iztečejo mandati, mandati trajajo še od prej in SDS je imela v prejšnji sestavi 10 poslancev. Zdaj po volitvah ste dobili 6, zdaj jih imate pa 4 in glede na ta razrez imate vi v organih že od prej, pa od zdaj mnogo, mnogo več kot vam pripada. Ja, res mnogo več, pazite, v primerjavi iz 10 ste šli na 6 in še na 4. In drugo, vsebinski razlog, mi smo dejansko, osem nas je bilo na zasedanju komisije v sredo, dva kolega, na katere se je nanašala razprava sta se izločila ali pa smo jih izločil. Odločalo nas je šest in smo imeli enotno razlago, razloge, da iz teh zadev, ki sem jih ravnokar povedal, ni nobenega razloga, da bi kolega zamenjali. Niti v statutarni komisiji niti v drugih telesih. Prehajamo na. Kar, prosim.

**GOSPOD ALEŠ PRIMC**

Jaz bom podprl kolega Strikovića pri tem glasovanju. Kaj je prav, pa kaj ni prav, boste pa najlažje ugotovili, če se postavite v vlogo opozicije in presodite ali je to, kar vi sedaj delate prav, ali ni. Se pravi, če se postavite na naše mesto in delate to, kar vi delate. Tako boste lahko videli kaj je prav, pa kaj ni prav.

**GOSPOD ALEŠ ČERIN**

No, dajte Primc, dajte vedeti kako se sešteva demokracija, pa kaj je demokracija. Abecedo demokracije vas pa jaz res ne bom učil. Izvolite.

**GOSPA KSENIJA SEVER**

Mi bomo tukaj, tako kot ste gospoda Strikovića podprli, mogoče še katerega drugega, tukaj smo pa želeli, pač hvala, dobili smo 2 člana v KMVI, ko nas je bilo 6 v SDS. Sedaj sta pa ta dva člana samostojna, je to tudi neodgovorno do vseh svetnikov samostojnih, ki nobeden nima možnosti, da bi bil član KVMI. Kot je Maruša povedala, smo želeli zamenjavo, ne vem kako je zdaj do tega prišlo, vsaj enega, da ne. Ostali svetniki, ki so samostojni, bodo pa o tem verjetno tudi razmišljali. Hvala. Predlagam sprejem naslednjega sklepa, predlog, in sicer

**Glasujemo O PREDLOGU SKLEPA: V Statutarno pravno komisijo se imenuje Denis Striković. Mandat imenovanega je vezan na mandat Mestnega sveta Mestne občine Ljubljana.**

Prosim za vaš glas.

Končujem glasovanje.

**38 ZA,**

**0 PROTI.**

Sklep je sprejet.

Prehajam na naslednjo točko, in sicer **v Komisijo za mednarodne odnose se imenuje Denis Striković, mandat imenovanega je vezan na mandat Mestnega sveta Mestne občine Ljubljana.** Je morda še kakšna razprava tukaj? Ni.

Glasovanje poteka.

Končujem glasovanje.

**35 ZA,**

**0 PROTI.**

**Tretji predlog: V** **Odbor za varstvo okolja se imenuje Denis Striković. Mandat imenovanega je vezan na mandat mestnega sveta.** Želi kdo razpravljati? Nihče.

Glasovanje poteka.

Končujem glasovanje.

**36 ZA,**

**0 PROTI.**

Sklep je sprejet.

**Četrti sklep:** **V Svet Vrtca Ciciban se imenuje Žiga Novak. Mandat imenovanega traja štiri leta.** Želi kdo razpravljati? V kolikor ne, glasovanje poteka.

Končujem glasovanje.

**35 ZA,**

**2 PROTI.**

Sklep je sprejet.

Peti sklep o imenovanju predstavnika Mestne občine Ljubljana v Vrtcu Otona Župančiča.

**V Svet Otona Župančiča se imenuje Veronika Rajsar. Mandat imenovane traja 4 leta**. Želi kdo razpravljati? V kolikor ne, glasovanje poteka.

Končujem glasovanje.

**34 ZA,**

**0 PROTI.**

Sklep je sprejet.

Šesta točka: predstavnik MOL v Svet Osnovne šole Dravlje. **V Svet Osnovne šole Dravlje se imenujeta Erika Čibej, Vikica Hvalec Zibelnik. Mandat imenovanih traja štiri leta.** Želi kdo razpravljati? Nihče.

Glasovanje poteka.

Končujem glasovanje.

**35 ZA,**

**2 PROTI.**

Sklep je sprejet.

Sedma točka:predstavniki MOL **v Svet Osnovne šole Ketteja in Murna se imenujeta Nevenka Ravnikar in Matjaž Vede.** Razprava? Ni.

Glasovanje poteka.

Končujem glasovanje.

**33 ZA,**

**2 PROTI.**

Sklep je sprejet.

Osma točka:predstavniki mesta Ljubljane v Svet Osnovne šole Ledina. **Predlog sklepa: imenujeta se Blaž Bajželj in Alja Fir.** Želi kdo razpravljati? Nihče.

Glasovanje poteka.

Končujem glasovanje.

**35 ZA,**

**2 PROTI.**

Sklep je sprejet.

Deveta točka: **predstavniki MOL v Svet Osnovne šole Ledina: Jure Ciglar, Nenad Stojič. Mandat imenovanih traja 4 leta.** Želi kdo razpravljati? Ne.

Glasovanje poteka.

Zaključim glasovanje.

**34 ZA,**

**3 PROTI.**

Sklep je sprejet.

Deset: **predstavnik mesta Ljubljane v Osnovni šoli Nove fužine: Urška Petje. Mandat traja 4 leta.** Želi kdo razpravljati? Nihče.

Glasovanje poteka.

Končujem glasovanje.

**33 ZA,**

**2 PROTI.**

Sklep je sprejet.

Enajsti sklep: **predstavnik v Osnovno šolo Toneta Čufarja. To je Zvijezdan Mikić. Mandat imenovanega traja 4 leta.** Razprave ni.

Glasovanje poteka.

Končujem glasovanje.

**31 ZA,**

**2 PROTI.**

Dvanajsti predlog: **v Svet Srednje medijske in grafične šole Ljubljana: dr. Bojan Rotar.** Razprava? Ni.

Glasovanje poteka.

Končujem.

**38 ZA,**

**0 PROTI.**

Sklep je sprejet.

**Predstavnik mesta Ljubljana v Domu upokojencev Center: Marjan Sedmak.** Razprava. Ni.

Glasovanje poteka.

Končujem glasovanje.

**33 ZA,**

**5 PROTI.**

Sklep je sprejet.

Štirinajsta točka: **Svet Doma starejših občanov Ljubljana Bežigrad: Amir Crnojević je predlog za 4 leta.** Razprava? Ni.

Glasovanje poteka.

Zaključujem glasovanje.

**34 ZA,**

**3 PROTI.**

Sklep je sprejet.

Petnajst: **predstavnik mesta v Javnem zavodu Cankarjev dom. Predlog – Ludvik Bagari**. Razprava? Ni.

Glasovanje poteka.

Zaključujem glasovanje.

**32 ZA,**

**3 PROTI.**

Sklep je sprejet.

Šestnajst: **mnenje h kandidaturi za ravnatelja Osnovne šole Zalog. Andreju Krumpaku se da pozitivno mnenje h kandidaturi za ravnatelja osnovne šole.** Razprava? Kolegica Babnikova, izvolite.

**GOSPA MARUŠA BABNIK**

Spoštovani. Jaz bi tukaj rada podala pohvalo gospodu kandidatu za ravnatelja Osnovne šole Zalog. Jaz mislim, da je on to šolo dvignil na zelo visoko raven, bila je tudi prenovljena za kar je seveda zahvala tudi Mestni občini Ljubljana. Vemo, da je v Zalogu precejšen del bom rekla ljudi, ki imajo ali pa so iz nekih socialno ogroženega okolja. Res gospod ravnatelj dela na vseh teh področjih za poučevanje in izobraževanje, res ogromno nekih predlogov, projektov, tako da se otroci lahko izobražuje vsak na svojem področju. In res, iskrena zahvala oziroma pohvala gospodu.

**GOSPOD ALEŠ ČERIN**

Lepo slišati take pohvale.

Glasovanje poteka.

Zaključujem glasovanje.

**39 ZA,**

**0 PROTI.**

Uspešno delo še naprej. S tem smo zaključili 4. točko, prehajamo na 5.

**AD 5. PREDLOG SKLEPA O SOGLASJU K OSNUTKU BESEDILA PRAVNEGA POSLA – PRODAJNE POGODBE ZA PROSTORE V STAVBI NA NASLOVU RESLJEVA CESTA 14 V LJUBLJANI**

Gradivo ste prejeli, po sklicu pa poročilo Odbora za ravnanje z nepremičninami. Prosim go. Simono Remih, vodjo Oddelka za ravnanje z nepremičninami za uvodno obrazložitev.

**GOSPA SIMONA REMIH**

Hvala lepa, spoštovane svetnice, spoštovani svetniki, spoštovani podžupan. Mestnemu svetu predlagamo v sprejem predlog Sklepa o soglasju k osnutku besedila pravnega posla prodajne pogodbe za prostore v stavbi na naslovu Resljeva 14, Ljubljana. Nepremičnina predstavlja prostore v stavbi na naslovu Resljeva 14 v izmeri 1250,11 m2. Pravni podlagi za omenjeni predlog sta 27. člen Statuta MOL in 29. člen Zakona o stvarnem premoženju države in lokalnih skupnosti. MOL nepremičnine ne potrebuje za lastno delovanje in za izvajanje nalog občinskega pomena, zato jo prodaja. Predmetna nepremičnina se je do sedaj že šestkrat prodajala na javni dražbi po ceni 2.260.000 EUR, soglasje za omenjeno vrednost je bilo podano leta 2022 s strani mestnega sveta. Ker prodaja ni bila uspešna, se skladno s 53. členom Zakona o stvarnem premoženju države in samoupravnih lokalnih skupnosti in s tem predlogom sklepa o soglasju k besedilu pravnega posla predlaga znižanje cene za 15 %, to je z izklicno ceno 1.921.000. Hvala lepa.

**GOSPOD ALEŠ ČERIN**

Hvala lepa, gospa Remihova. Prosim gospo Jelko Žekar, predsednico Odbora za ravnanje z nepremičninami za stališče odbora.

**GOSPA JELKA ŽEKAR**

Lep pozdrav vsem prisotnim v dvorani. Odbor za ravnanje z nepremičninami je obravnaval predlog sklepa o soglasju k osnutku besedila pravnega posla in je potrdil sklep s prisotnostjo vseh šestih članic in članov odbora in predlaga seveda mestnemu svetu, da prav tako potrdi predlog sklepa o soglasju k osnutku prodajne, osnutku besedila pravnega posla. Hvala lepa.

**GOSPOD ALEŠ ČERIN**

Lepo zahvalim. Še mnenje predsednika Statutarno pravne komisije.

**GOSPOD MARJAN SEDMAK**

Lep pozdrav vsem v dvorani. Hvala za besedo. Statutarno pravna komisija nima pripomb pravnega značaja. Hvala.

**GOSPOD ALEŠ ČERIN**

Hvala lepa. Odpiram razpravo. Denis Striković se je prvi javil.

**GOSPOD DENIS STRIKOVIĆ**

Spoštovane, spoštovani. Jaz razumem, da občina več ne potrebuje teh prostorov, zdi se mi smiselno, če bi prišlo do prodaje državi ali kakšni državni instituciji, to bi pozdravil. V drugem primeru, pa nekaj ideja, da jaz vidim, da počasi se širijo javna stanovanja tudi v center Ljubljane, da se razmisli o spremembi namembnosti in da, če ne bi prišlo pač do te prodaje, da se po koncu najemne pogodbe spremeni v pač stanovanja. Še posebej bilo super, če bi bila to stanovanja za mlade brez neke možnosti za parkirno mesto oziroma za dovolilnico tako, da bi ta stavba, ki je res v centru, jaz mislim da rabimo čim več takih stanovanj, ki so tudi bližje središču mesta. Drugače pa, če bo pa kakšna državna institucija to prevzela, bo pa tudi v redu. Hvala.

**GOSPOD ALEŠ ČERIN**

Hvala lepa. Kolegica Mojca Sojar ima besedo.

**GOSPA MOJCA SOJAR**

Hvala lepa za besedo. Ja, kot je povedala gospa poročevalka Simona, se je cena kar naprej tej stavbi nižala. Stavba je pravzaprav na elitni lokaciji ob Resljevi cesti v samem centru Ljubljane pravzaprav in ta cena, ki je zdaj postavljena na 1.900.000 je res tako malo mizerno nizka za tako stavbo. Tudi Mestna občina Ljubljana kot ste lahko prebrali v gradivu pove, da je stavba ni preveč v dobrem stanju, zlasti menda vrhnja nadstropja. Ministrstvo za pravosodje ta stavba ne zanima. Čeprav ima notri, tako so rekli delovno in socialno sodišče, ki ima najemno pogodbo do sredine leta 2026. To pa jih gotovo skrbi, kaj bo s tem delovnim in socialnim sodiščem, ali bo lahko ostalo v stavbi ali ne, čeprav Ministrstvo za pravosodje kot vemo ima svoje načrte z gradnjo sodne palače. Upam, da bo to bolj uspešno kot pa je bila afera Litijska. Se pa pri tej zadevi tako majčken čudno vidi, ker se cena kar naprej niža, seveda se niža lahko iz razloga, da bo stavba le prodana, lahko se pa, lahko pa je nekje nek kupec, ki čaka da se bo stavba, cena stavbe ustrezno znižala in jo bo potem kupil. Ne morem se strinjat skoraj s kolegom Strikovićem glede stanovanj ker zlasti za mlade ta stanovanja ne vem kje imajo parkirna mesta v resnici ne vem in jaz mislim, da so sama težava s parkirnimi mesti. Niti, bi močno dvomila, da je stavba primerna za stanovanja. Tako, bi jo bilo treba zelo preuredit. Si pa želim in upam, da ima MOL v ozadju kupca že pripravljenega, da bo to stavbo končno kupil, čeprav za tako nizko ceno. Hvala lepa.

**GOSPOD ALEŠ ČERIN**

Izvoli, replika. Ne, ne, ne. Replika svetnik gospod Denis Striković. Kolegica, ti imaš potem besedo.

**GOSPOD DENIS STRIKOVIĆ**

Če ste me dobro razumeli, tudi Javni stanovanjski sklad MOL gre v to smer, da se ponujajo stanovanja tudi brez parkirnih mest, ker tudi moramo zdaj navaditi, da v središču mesta ne ponujamo parkirna mesta, ker so tudi parkirna mesta so tista, tisti delčki Ljubljane, ki jih največ subvencioniramo, pa so največ predraga. Tako, da tudi malo spodbujamo tiste, ki se naselijo, še posebej mlade. Kaj pomenijo mladi v tem razpisu? Do 30 let. Da so taki, ki ne potrebujejo avtomobila. Pač to, s to parkirno politiko, kjer bomo vsakemu zagarantirali parkirno mesto, pa bomo v bistvu še kot občina subvencionirali to parkirno mesto, res ne bomo daleč prišli. Tako, da je taka smer, če že imamo taka stanovanja in to politiko že zasleduje mesto na določenih točkah, mogoče bi morali še več. To je bil v bistvu moj predlog tako, da ne vem, če ste me ravno razumela. Hvala lepa.

… /// … iz dvorane – nerazumljivo … ///

**GOSPOD ALEŠ ČERIN**

Hvala, zaključujem razpravo. Želi besedo gospa? Ne.

… /// … iz dvorane – nerazumljivo … ///

**GOSPA SIMONA REMIH**

Jaz bi samo to povedala, da nismo nič večkrat nižali, da je znižanje prvič. Lahko bi znižali za -30, pa smo -15, pa smo … /// … nerazumljivo … ///. To stavbo, ki jo vi gledate iz Resljeve, ni v celoti MOL-ova, ampak druga, tretja, četrta do osme etaže naša, sicer je pa delovno in socialno sodišče, pošta, … /// … nerazumljivo … ///. Tako, da ni cela stavba.

… /// … iz dvorane – nerazumljivo … ///

**GOSPOD ALEŠ ČERIN**

Razpravo sem zaključil.

… /// … iz dvorane – postopkovno … ///

**GOSPOD JOŽEF HORVAT**

Zdaj pa je. Hvala za besedo. Če ji date besedo pripravljavki ali pa razpravljavki, kakorkoli že, je dobro, da pride na mikrofon, da tam odgovarja, da so stvari zabeležene z odgovori, lažje bo tako, kot pa se zdaj tako pogovarjamo en mimo drugega, brez da bo tisti, ki bo pisal stenogram, da ne bo vedel kaj je kdo govoril in tako naprej. Prosil bi za take stvari, hvala lepa.

**GOSPOD ALEŠ ČERIN**

Dobro, glejte. S to stavbo je približno tako, vsaj začetek, kot je recimo bilo z Mestni trg 15, ko je bila v lasti MOL, tam je bil Oddelek za kulturo in leta in leta smo prodajali in spuščali ceno. Ampak potem na koncu je bilo pa prodano. In še to. Jaz sem se v tej stavbi se mnogo zadrževal, ker se tudi neko funkcijo tam opravljal, zelo nesrečna stavba je. Strašno nesrečna notranja razporeditev tako, da ni čudno, da ga sodišče noče kupiti zase tako, da bomo videli, kaj bo s tem. Ugotavljam navzočnost po tej točki. Rezultat navzočnosti: 35.

**Prehajam na glasovanje O PREDLOGU SKLEPA: Mestni svet Mestne občine Ljubljana sprejme predlog Sklepa o soglasju k osnutku besedila pravnega posla – prodajne pogodbe za prostore v stavbi na naslovu Resljeva cesta 14 v Ljubljani.**

Zaključujem glasovanje.

**30 ZA,**

**1 PROTI.**

Sklep je sprejet.

Prehajam na točko 6.

**AD 6. A)** [**PREDLOGI SKLEPOV O SOGLASJU K DOLOČITVI DELA PLAČE ZA DELOVNO USPEŠNOST RAVNATELJICAM IN RAVNATELJEM V JAVNIH VZGOJNO-IZOBRAŽEVALNIH ZAVODIH: OSNOVNA ŠOLA DANILE KUMAR, OSNOVNA ŠOLA DRAGOMELJ, OSNOVNA ŠOLA FRANCA ROZMANA STANETA, OSNOVNA ŠOLA JOŽETA MOŠKRIČA, OSNOVNA ŠOLA KARLA DESTOVNIKA KAJUHA, OSNOVNA ŠOLA POLJANE, OSNOVNA ŠOLA POLJE, OSNOVNA ŠOLA PREŽIHOVEGA VORANCA, OSNOVNA ŠOLA TRNOVO IN OSNOVNA ŠOLA VIDE PREGARC IZ NASLOVA POVEČANEGA OBSEGA DELA ZA LETO 2024 ​​**](https://intra.ljubljana.si/VodstvoInOddelki/MOL-MU-KZ/OSZRM/Priprava%20na%20sejo%20MS%20MOL/5.2%20DU%20ravnateljem%20O%C5%A0%20-%20pove%C4%8Dan%20obseg%202024)

**B)** [**PREDLOG SKLEPA O SOGLASJU K DOLOČITVI DELA PLAČE ZA DELOVNO USPEŠNOST DIREKTORICE JAVNEGA ZAVODA SVETOVALNI CENTER ZA OTROKE, MLADOSTNIKE IN STARŠE LJUBLJANA IZ NASLOVA POVEČANEGA OBSEGA DELA ZA OBDOBJE OD 1. JUNIJA 2024 DO 31. DECEMBRA 2024 ​**](https://intra.ljubljana.si/VodstvoInOddelki/MOL-MU-KZ/OSZRM/Priprava%20na%20sejo%20MS%20MOL/5.1%20DU%20direktorice%20SCOMOS%20-%20pove%C4%8Dan%20obseg%202024)

Predlagam, da obe točki obravnavamo skupaj. Gradivo ste prejeli s sklicem, po sklicu pa poročilo pristojnega odbora. Prosim gospo Marijo Fabčič, vodjo Oddelka za predšolsko vzgojo in izobraževanje za uvod k obema točkama.

**GOSPA MARIJA FABČIČ**

Dober večer, spoštovani. Še zadnjih 10 svetov šoli je posredovalo sklepe svetov zavodov o dodelitvi dela plače za povečan obseg, se pravi za povečan obseg za ravnatelje. O tem je mestni svet za ostale šole že sklepal tako, da sveti ponovno skladno s pristojnostmi prosi ustanovitelja za soglasje k že sprejetim sklepom. Prav tako je svet zavoda Svetovalni center za otroke, mladostnike in starše sklepal za svojo direktorico in tokrat pa od junija do konca decembra, ker je prevzela vodenje strokovnega sveta tudi v okviru tega zavoda. Tako, da prosim za soglasje k že sprejetim sklepom svetov zavodov. Hvala lepa.

**GOSPOD ALEŠ ČERIN**

Hvala lepa gospa Marija. Prosim gospo Ksenijo Pišljar, predsednico Odbora za predšolsko vzgojo, izobraževanje za stališče odbora k obema točkama.

**GOSPA KSENIJA PIŠLJAR**

Hvala za besedo. Odbor je na 13. redni seji obravnaval gradivo in sprejel oba sklepa s sedmimi glasovi za od osmih navzočih, in sicer za delovno uspešnost za ravnatelje in ravnateljice že omenjenih osnovnih šol in pa za delovno uspešnost direktorice javnega zavoda Svetovalni center za otroke, mladostnike in starše Ljubljana od junija do decembra 2024. Hvala.

**GOSPOD ALEŠ ČERIN**

Lepo zahvalim. Želi besedo predsednikStatutarno pravne komisije, gospod Marjan Sedmak?

**GOSPOD MARJAN SEDMAK**

Hvala za besedo. Statutarno pravna komisija k toči 6A in 6B ni imela pripomb pravnega značaja. Hvala.

**GOSPOD ALEŠ ČERIN**

Hvala lepa. Odpiram razpravo. Kolegica Ksenija Sever, imate besedo.

**GOSPA KSENIJA SEVER**

Hvala za besedo. Spoštovani predsedujoči, podžupani, svetnice, svetniki, vsi prisotni v dvorani, lepo pozdravljeni. Danes imamo pred seboj predlog za povečanje plač, delovno uspešnost ravnateljic ravnateljev v šolah v višini 20 %. Vse to je zakonsko določeno, vendar se mi tukaj pojavila več vprašanj. Vem, da nadzorni odbori v šolah sprejemajo sklepe o delu plače ravnateljev za povečan obseg dela. Ko sem bila jaz v nadzornem svetu smo to sprejemali skupaj z zaključnim računom, torej v mesecu februarju in smo takrat tudi bolje obrazložili. Poglejte, v mesecu marcu na 12. seji smo razpravljali za 28 ravnateljev, ravnateljic, kako se jim bo, da se jim izplača ta povečan obseg dela. Vendar v uradnem listu, kot je naveden 109/08, v 22.e členu je točno določeno, da se le ta izplačuje dvakrat letno. Tudi pogrešam, da bi imel priložene sklepe nadzornih svetov tako, da bi videli, kdaj so sklepali o tem in terminsko, kdaj se bo izplačevalo. Zato postavljam vprašanje, ali se to izplačuje mesečno ali dvakrat letno, kot določa zakon, ali enkrat letno. Zakaj za šole, ki jih danes potrjujemo niso prej oddale mestnemu svetu ta predlog? Danes se bo potrdilo ali bodo izplačale delovno uspešnost v decembru ali so jo mogoče izplačevale mesečno, polletno seveda brez potrditve mestnega sveta, ali jo bodo izplačevale drugo leto? Moramo vedeti, da gre tukaj 12 x 20  %, za 2,4 plače. V mestnem svetu potrjujemo redne delovne uspešnosti, povečan obseg dela, delo iz tržne dejavnosti in mislim, da bi morali imeti tukaj nek sklep oziroma rokovnik, kdaj mora MOL prejeti predloge za ta izplačila, da jih mi v mestnem svetu tudi potrjujemo. Prvič sem se oglasila v zvezi s tem. Nič ne prejudiciram, da je kaj narobe. Vendar smo se okoli terminov izplačil v tem mestnem svetu že zapletali. Moram pa še povedat, da ko sem bila jaz v nadzornem svetu, smo dobili obrazložitev in glasovanje, ki ga je že izvedel svet šole. Ravnatelj je naredil to nalogo, to nalogo, to nalogo, v glavnem vse je izvedel 100 %. Postavlja se vprašanje, kaj pa je njihova osnovna naloga. In še to vse šole, vsi ravnatelji, vsako leto imajo povečan obseg dela, če delajo naj ga imajo, ampak obrazložitve so preveč mlahave bom rekla. Hvala lepa.

**GOSPOD ALEŠ ČERIN**

Hvala lepa, cenjena kolegica. Besedo ima svetnik Primc.

**GOSPOD ALEŠ PRIMC**

Hvala lepa za besedo. Delovno uspešnost oziroma nagrada iz naslova delovne uspešnosti je načeloma neka izredna nagrada ob nekih izrednih povečanih obsegih. In, mene tudi to čudi, da mi pravzaprav ob, vsako leto dobivamo povečan obseg dela za vse tako rekoč, vse ravnateljice in ravnatelje. Ker sem pač tudi član odbora za vzgojo in izobraževanje, potem v pogovoru malo več izvem, kaj so dejanski razlogi za ta povečan obseg dela. In moram reči, da ti razlogi niso neki izrednega ampak enostavno sistemsko stanje v ljubljanskem šolstvu je načeloma razlog za tako kot zdaj vidim, v resnici za upravičenost teh povečanih obsegov dela. Jaz razumem, a veste, kaj bi bil recimo za mene nek izreden, izreden razlog. Recimo ena šola se obnavlja in res takrat ravnateljica ima dvojno delo. Se pravi bi zaslužila, ne samo 20 %, ampak tudi 100 %. Vsak, ki je kdaj gradil, ve kaj to je. Ampak to je nek izreden, izredno obdobje, ki traja ne vem pol leta, eno leto lahko tudi dve, če gre za večje obnove, ampak potem je tega konec. Lahko bi bilo, ne vem, velik porodniških, naenkrat pride veliko porodniških, se jih naenkrat ne da, ne da nadomestiti. Tudi to bi človek razumel, povečan obseg, ker ravnateljica vskoči. Ampak tukaj, kar imamo pa zdaj primer, iz leta v leto in, ko se pogovarjamo na odborih tudi, ko se sam pogovarjam z učitelji in ravnatelji je pa nekaj čisto drugega. Gre za sistemske razloge, se pravi kadrovska podhranjenost kadra v naših šolah. In tukaj manjka učiteljev, manjka ljudi v kuhinji, manjka hišnikov itn., in potem slišim, da ravnatelji uskakujejo za učitelje, za kuharje, za hišnike itn. To pa več niso sistemski razlogi. Jaz mislim, da se moramo pogovoriti, kako bomo stanje v našem šolstvu tako uredil, da se ne bo to začelo slej, ko prej poznati, ne samo na kvaliteti šolanje naših otrok, ampak tudi na njihovi varnosti. O tem govorim. Se pravi, da imamo v tem trenutku očitno vsaj 2 leti, ko sem tukajle lahko to rečem, neko sistemsko krizo v našem, v našem šolstvu, s kadrom v našem šolstvu in ga dolgoročno v naslednjih letih morda ne bo več možno reševati s tem, da bomo dajali ravnateljem povečan obseg dela in delovne uspešnosti tega naslova, ker enostavno ne bodo mogli biti na petih krajih naenkrat. Zato je to problem, gospa. In jaz mislim, da se moramo začeti ukvarjat z razlogi, zakaj je tako. In jaz mislim, dokler ne bomo začeli odpravljati razlogov za tako stanje potem enostavno bomo enkrat lahko samo ugotovili, v tistem razredu pa ni bilo več nobenega. In se nekaj zgodi in se bomo čudili zakaj se je zgodilo in potem bodo rekli, ja, vi v mestnem svetu niste nikoli dajali nobenih predlogov, kako naj to stanje rešimo. Ni res. Jaz zdaj predlagam, da na eni od naslednjih sej se lotimo iskanja in sprejemanja sistemskih ukrepov, ki bodo odpravili kadrovsko stisko v ljubljanskem šolstvu. Poglejte, jaz mislim, da v pristojnosti mestne občine je, da pomaga na primer učiteljem s stanovanji. Je v pristojnosti, pa še kakšna druga stvar se da tudi ponuditi. Tako, da lepo prosim, ne takoj na začetku govoriti, da se ne da. Jaz mislim, da je potrebno začeti iskati rešitve, s katerimi bomo očitno, več kot očitno sistemske probleme, ki jih imamo v šolstvu začeli reševati. Sicer kot rečeno, se bojim, da se bo to poznalo, ne samo na kvaliteti šolanja ampak tudi na varnosti in verjamem, da si noben od nas ne želi, da se v razredih zgodijo kakšne nesreče zato ker so otroci tam sami. In seveda glavni razlog, da je pa to tako, je pa to, da imamo mi v Sloveniji tudi v Ljubljani že 40 let, že 40 let rodnost, ki enostavno ne zagotavlja normalnega obnavljanja prebivalstva. To je problem. To je velik problem. Če bi mi v zadnjih 40 letih imeli--

… /// … iz dvorane – postopkovno … ///

**GOSPOD ALEŠ PRIMC**

--če bi v zadnjih 40 letih imeli stopnjo rodnosti, ki bi zagotavljala, danes ne bi manjkalo učiteljic in učiteljev, ne bi manjkalo hišnikov, ne bi manjkalo kuharjev.

**GOSPOD ALEŠ ČERIN**

Gospod Primc. Dajte pogledat kako vas ljudje, kako vas kaj pozorno poslušajo. Malo testirajte, kaj govorite. Izvoli, postopkovno.

**GOSPOD MARJAN SEDMAK**

Lepo prosim, točka dnevnega reda je napisana tam na »display-u«. To, kar naklada zdaj gospod Primc nima nobene zveze s to točko dnevnega reda. In lepo prosim ustavite ga.

**GOSPOD ALEŠ ČERIN**

Dajem na glasovanje. Ne, samo to.

Jaz se opravičujem, ampak to žaljenje, ko govorim o nujnosti sistemskih rešitev, ne pa gašenje požara, je enostavno krivično, bi želel, gospod Sedmak, jaz moram reči, glede na vaša leta, … /// … nerazumljivo … ///. Lepo prosim, če lahko dokončam svojo besedo.

**Dajem na glasovanje postopkovni predlog, da Primc govori o zadevah, ki s točko nimajo nobene zveze. Kdo je za to, da se mu vzame beseda? Navzočnost. Zaključujem. Rezultat navzočnosti: 34.**

**Ni obrazložitve. Glasovanje poteka o predlogu sklepa, ki sem ga prebral. Zaključujem glasovanje.**

… /// … iz dvorane – nerazumljivo … ///

**Sklep je bil, da se vzame besedo Primcu.**

**27 ZA,**

**5 PROTI.**

Sklep je sprejet.

**GOSPOD ALEŠ ČERIN**

Naslednja prijavljena je Maruša Babnik.

… /// … iz dvorane – predlagamo ponovitev glasovanja … ///

**GOSPOD ALEŠ ČERIN**

Ponovitev glasovanja. Ste? Zaključujem glasovanje.

**28 ZA,**

**8 PROTI.**

Sklep je sprejet.

**GOSPOD ALEŠ ČERIN**

Besedo ima naslednja prijavljena, Maruša Babnik.

**GOSPA MARUŠA BABNIK**

Sama prihajam iz šolstva, to vsi veste. Sem tudi v vodstvenem kadru enega od zavodov v Ljubljani. Res so stvari alarmantne. Zakaj je do tega prišlo, je treba vprašati vse tiste, ki so desetletja vladali na Ministrstvu za izobraževanje in šport oziroma zdaj na Ministrstvu za izobraževanje. Jaz bi tukaj podala poziv združenju ravnateljev Mestne občine Ljubljana za osnovne šole, združenje ravnateljev Mestne občine Ljubljana za vrtce, da na teh svojih kongresih, združenjih, teh srečanjih podajo konkretne predloge, kaj bi se dalo v mestni občini narediti, da bi učiteljev ne primanjkovalo ali vzgojiteljev toliko, kot jih sedaj. Od SVIZ-a oziroma od vlade slišimo, da pri primanjkuje 400 učiteljev, ne se hecat, to je en učitelj na šolo, pa vemo, da jih pa manjka 3, 5 in to tisti, tiste stroke, ki so za nadaljnje izobraževanje pomembne. Pa ne ločujem tukaj nobene oziroma ne ponižujem nobenega predmeta. Mi tukaj sedaj s temi povišanji, jaz verjamem, da ima ravnatelj veliko dela, vem da ima ravnatelj veliko dela z iskanjem kadra, imamo po pol leta razpise, na katere se ne prijavi nihče, nihče. Torej sploh nimamo med ničemer, med nikomer izbirati. In zopet se ukvarjamo s kurativo, kaj se je naredilo v preteklih letih za učiteljski poklic, kot le to, da smo dovolili, da se enostavno tolče po učiteljih s permisivno vzgojo pa se jim vzema avtoriteta.

**GOSPOD ALEŠ ČERIN**

Kolegica Babnikova, dajte se, dajte se teme držat, lepo prosim, se pravi predlog za nagrado. To je tema.

**GOSPA MARUŠA BABNIK**

Bom takoj dokončala. Dobro. Torej, predlagam, da se na svetih zavodov, če drugega ne, ko odločajo o povišanju za 20 % iz povečanega obsega dela delež ravnatelju enostavno oblikuje določene poglede, rešitve, kot mestna svetnica sem dala en predlog, tako kot je gospod Primc že prej dejal, da bi se enostavno lahko ponudila kadrovska stanovanja. Mi smo v demokratski stranki ob predstavitvi projekta novih socialnih stanovanj Novi center na Povšetovi predlagali, da bi imeli kadrovska stanovanja za zdravnike. Temu niste prisluhnili. Imamo sedaj 2000 otrok v Ljubljani brez pediatrov, ker je kriza v strokovnem in tehničnem kadru, na področju šolstva tako visoka, vas znova pozivamo in dajemo pobudo k večjemu številu najemnih kadrovskih stanovanj, jaz si lahko upam trditi, že za skoraj deficitaren poklic. Prav tako ste pred leti v Mestni občini Ljubljana nudili možnost štipendiranja študentom višjih letnikov za nujno potrebne poklice. Za kar podajam zdaj pobudo, lahko tudi v tej smeri, tako medicinske stroke kot pedagoške, pa bo morda ravnateljem lažje, ker verjemite, ni lahko iskati kadre na trgu dela, ki jih ni. Hvala lepa.

**GOSPOD ALEŠ ČERIN**

Netočnost iz vaše diskusije je samo ta, da kadrovska stanovanja za zdravnike imamo. Naslednja, Mojca Sojar, beseda je vaša.

**GOSPA MOJCA SOJAR**

Hvala lepa za besedo. Pridružujem se mnenjem vseh predhodnih govorcev in jih absolutno lahko podprem, ker tudi, jaz sicer nisem pedagoginja, ampak sem v kakšnem svetu šole bila in vem, da ravnatelji res niso, nimajo lahkega položaja, mnogokrat skačejo v razred, ker morajo pokrivat manjkajoče učitelje, učiteljice. Ampak se pa strinjam, da zato bi morala biti drugačna sistemska rešitev. Vsekakor si zaslužijo del plač za delovno uspešnost. Vsekakor, ampak to ne moremo tako kot je rekel kolega Primc, kar naprej gasiti požara in mogoče niti denar ne bo več tisto kar bodo, s čimer bodo učitelji zadovoljni, da bodo še ostali v službah. Morda niti to ne bo več. Bi pa želela tudi podpreti del, določitev dela plače za direktorico zavoda Svetovalni center za otroke, mladostnike in starše. Ker gospa direktorica zelo dobro dela, ker so potrebe otrok in staršev, mladostnikov vedno večje, ker imajo zelo dolge čakalne vrste in se trudijo, da jih ne bi še podaljševali, da bi te čakalne vrste s kadrom, kot ga imajo lahko nekako uspešno zaključili nekatere terapije. Ampak tako kot sem rekla teh otrok je očitno vedno več, ti otroci tudi v osnovni šoli ne zaključijo svoje terapije, potem ko gredo v srednjo šolo in še kar prihajajo nazaj. Tako, da celoten kader tega centra se zelo trudi in gospa direktorica si vsekakor zasluži delovno uspešnost. Hvala.

**GOSPOD ALEŠ ČERIN**

Hvala lepa. Zadnji prijavljeni k razpravi je tovariš Arne Jakob Zakrajšek.

**GOSPOD ARNE JAKOB ZAKRAJŠEK**

Hvala za besedo. Meni je žal, da moram vsakič, ko glasujemo o podajanju soglasij k določiti dela plače za delovno uspešnost povedati isto, in sicer, da v obrazložitvah sklepov zavodov niso podrobno sploh navedena, katera dela in naloge na podlagi katerih se določa ta delovna uspešnost pač niso navedeni in se mi zdi, da bi bilo prav, da vsaj z vidika transparentnosti, da se to navaja, če se že pač izplačuje prav vsem ravnateljem in ravnateljicam vsako leto ta dodatek, da pač vsaj zvemo na podlagi katerih del in nalog se jim to izplačuje. Hvala.

**GOSPOD ALEŠ ČERIN**

Hvala lepa. Replika, Marjan Sedmak.

**GOSPOD MARJAN SEDMAK**

Ja, hvala lepa za besedo. Jaz lahko kot naša Statutarno pravna komisija povem, da je sicer celo področje zelo reglementirano, in sicer se ti dodatki določajo na podlagi Zakona o sistemu plač v javnem sektorju, potem so področne uredbe, ki to določajo, potem so pa zelo klobasasti pravilniki s kriteriji, na podlagi katerih se določajo dodatki in seveda te pravilnike morajo pa upoštevati nadzorni odbori v posameznih šolah. Tako, da zadeva je reglementirana. Če pa prihaja do nepravilnosti, potem lahko prihaja samo v samem okolju, se pravi v nadzornih svetih oziroma odborih šol. Hvala.

**GOSPOD ALEŠ ČERIN**

Hvala lepa. Želi besedo Marija Fabčič? Lepo prosim, odgovori na tiste zadeve, katere je potrebno pojasniti.

**GOSPA MARIJA FABČIČ**

Tako, ja. Hvala lepa za besedo. Bilo je vprašanje, kako pogosto se izplačuje običajno? Običajno enkrat mesečno, seveda če se za celo leto za nazaj sprejme ta sklep oziroma da mestni svet v novembru mesecu, je logično, da bo potem tudi za nazaj izplačano na podlagi dejansko opravljenega dodatnega dela, ki ga ugotavljajo vsak mesec sproti, na podlagi medsebojnega dogovora - svet zavoda in ravnatelj. Danes govorimo o plačah ravnateljev in povečan obseg za ravnatelja. Rada bi še pojasnila, kje je vir sredstev za povečan obseg. Vir sredstev so prihranki v plačah, in sicer zaradi nezasedenih delovnih mest ali zaradi odsotnosti zaposlenih, daljših bolniških odsotnosti, ki se potem seveda potrebno na nek način to naredit. Pretežni razlog za izplačilo povečanega obsega so tri zadeve. Eno je težka kadrovska situacija v nekaterih šolah, stalno iskanje kadra, stalno iskanje nadomeščanja odsotnih delavcev zaradi bolniških, nadomeščanje v razredu. Potem so projekti tako na nacionalni ravni kot evropski projekti in seveda celovito ne samo investicije, ampak tudi investicijsko vzdrževanje, ki ga izvajajo javni zavodi sami ob pomoč in podpori MOL ter seveda tudi ostalo javno naročanje. Moramo vedeti, da normativi in standardi v vrtcih in šolah zdaj sicer govorimo o osnovnih šolah, ker je 10 osnovnih šol dalo predloge v soglasje nimajo skladno z normativi, ki jih priznava Ministrstvo za vzgojo in izobraževanje, ki je pristojno za kadrovske zadeve v šolstvu, in ne Mestna občina Ljubljana ali katera druga občina, ne priznava niti strokovnjakov na področju javnega naročanja, niti pravnikov, niti dodatnih finančnikov. In na koncu potem vse to pelje ravnatelj, ki je seveda na koncu objektivno in tudi subjektivno odgovoren za zakonitost poslovanja v javnem zavodu s kadri, ki jih ima, s tajnico oziroma poslovno sekretarko in računovodja. Tako, da kot poznam situacijo vsi ravnatelji se ukvarjajo s tem. … /// … nerazumljivo … /// so sveti zavodov se dogovorili in izglasovali sklepe kot tisti organ, ki je pristojen za za ta povečan obseg. Preprosto mislim, da gre tukaj seveda za načelo zaupanja v drugi organ in, če zaupamo v drugi organ, ki mu daje vsa zakonodaja popolno pristojnost na tem področju je seveda v pristojnosti tega sveta mestnega sveta tako kot ministrstva, ki je drugi soglasje dajalec, da da ali ne da soglasje in natančno to so prosili sveti zavodov. Bi še naprej še pokomentirala. Torej vsi sklepi, je bila želja, da bi dali vse sklepe svetov zavodov. Mi lahko to naredimo ampak, to bo še več papirja kot ga še zdaj, a si želimo ves ta papir, ne vem, ne znam. Sicer so vedno na razpolago, saj so transparentni in je tudi stvar informacij javnega značaja, da se seveda to pogleda. Vpraša se svet za razloge in mislim, da ni nobenih težav da do tega ne bi prišlo. Že na Odboru za vzgojo in izobraževanje je prišlo do debate glede kadrovskih stanovanj, da bi potem ponudili učiteljem. Mi imamo približno 3500 zaposlenih v osnovnih šolah, če ponudimo kadrovska stanovanja na novo, toliko ne vem, kdaj bi jih sploh lahko zgradil tudi republiški stanovanjski sklad, to pomeni, da potem stanovanj za tiste, ki so najbolj ogroženi, socialno ogroženi in ostale za katere javni stanovanjski sklad skrbi, da pod enim velikim vprašanjem, bo pa seveda javni stanovanjski sklad pripravil ustrezni odgovor ker je že svetniško vprašanje ga že imamo na mizi. In končno vprašanje je bilo glede kadrovskih štipendij, da poleg štipendij za nadarjene imamo v MOL zdaj tudi že razpis za kadrovske štipendije in verjamem, da bo z leti, ko bo vse to, ko bo postalo to stalnica, da se bo tudi prijelo, da bo potem tudi več kadrovskih štipendij na tem področju. Drugih bom rekla odgovorov pa v tem hipu ne vemo, kako se bodo ljudje odločali, vsi skupaj si pa želimo, da bi postal učiteljski poklic tako spoštovan kot je bil nekdaj, seveda bo treba potem tudi zelo, zelo razmisliti o vlogi staršev, ki pripeljejo odvetnike v šolo in na kakšen način bomo sistemsko to razrešili. Hvala lepa.

**GOSPOD ALEŠ ČERIN**

Hvala lepa še za te poučne razlage. Prehajamo na glasovanje. Najprej prosim še enkrat. Besedo ste že imeli pod to točko, a je prav? Prvo bomo navzočnost še enkrat. Končujem preverjanje navzočnosti. 39 navzočih. Zdaj pa izvolite, ker ste toliko redko razpravljali danes, dajte še malo. Malo poglejte obraze, kako vas zainteresirano poslušamo.

**GOSPOD ALEŠ PRIMC**

Mene ne zanimajo te obrazi, mene zanimajo obrazi volivcev. Kljub temu, da ste grobo nedemokratično mi odvzeli besedo, bom v tem primeru glasoval za oba predlagana sklepa. Moram pa reči, da me zelo žalosti, da v tem mestnem svetu Jankovićeva koalicija, ki se je očitno, so se ji pridružili tudi nekateri iz Levice zatira demokratično razpravo o sistemskih rešitvah za dobro naših otrok. To je pa sramota od sramote. Tako da še enkrat povem, glasoval bom za oba predlagana sklepa, ker mislim, da sta dobro za otroke. Moram pa reči, da vas ni sram, da jemljete besedo ko človek predlaga dobre rešitve za otroke.

**GOSPOD ALEŠ ČERIN**

Zadnji, ki o sramoti govori ste vi. Ta zadnji, ki ima pravico to govoriti, če ne veste tega. Kolegica Severjeva.

**GOSPA KSENIJA SEVER**

Hvala za besedo. Rada bi obrazložila svoj glas, in sicer še enkrat, da jasno povem, nisem proti, da dobijo, to je zakonsko določeno, nimamo pa, zdaj smo pa slišali, da se ta delovna uspešna izplačuje mesečno. Sveti šol imajo po navadi dve seje, ob zaključnem računu in ob začetku novega šolskega leta. Torej, mi bomo potrdili de facto dejstvo. Zakaj mestni svet tudi ne prenese to odgovornost na svete zavodov? Hvala.

**GOSPOD ALEŠ ČERIN**

Hvala lepa.

**Prehajam na glasovanje O PREDLOGU SKLEPA pod točko A), da ne bom čisto vseh šol našteval:** **Mestni svet Mestne občine Ljubljana sprejme predloge sklepov o soglasju k določitvi dela plače za delovno uspešnost ravnateljicam in ravnateljem v javnih vzgojno-izobraževalnih zavodih, pa so našteti tukaj zgoraj, iz naslova povečanega obsega dela za leto 2024.**

Glasovanje poteka.

Rezultat glasovanja:

**29 ZA,**

**0 PROTI.**

Sklep je sprejet.

**In glasujemo O PREDLOGU SKLEPA pod točko B): Mestni svet Mestne občine Ljubljana sprejme predlog Sklepa o soglasju k določitvi dela plače za delovno uspešnost direktorice Javnega zavoda Svetovalni center za otroke, mladostnike in starše iz naslova povečanega obsega za obdobje od 1. junija 2024 do 31. decembra 2024. ​**

Zaključujem glasovanja.

**29 ZA,**

**0 PROTI.**

Tudi ta sklep je sprejet. Hvala lepa.

Prehajam na točko 7.

**AD 7. PREDLOG ODLOKA O OBČINSKEM PODROBNEM PROSTORSKEM NAČRTU 239 SPODNJI KAŠELJ - DEL ​​**

Gradivo ste prejeli s sklicem, po sklicu pa poročilo pristojnega odbora. Prosim gospo Barbaro Jovan, iz Oddelka za urejanje prostora za uvodno obrazložitev.

**GOSPA BARBARA JOVAN**

Hvala lepa. Lepo pozdravljeni. Predstavlja vam bom predlog Odloka o OPPN 239 Spodnji Kašelj – del. Investitor priprave OPPN so fizične osebe, ki so lastniki zemljišč v tem območju, izdelovalec pa je podjetje LUZ, d. d.. Območje se nahaja v vzhodnem delu Ljubljane, v Četrtni skupnosti Polje med spodnjim in Zgornjim Kašljem. Bolj ožje območje se nahaja med Kašeljsko cesto in pritokom reke Ljubljanice, v območju je že nekaj obstoječih stanovanjskih hiš in cerkev svetega Andreja. Po OPN je priprava OPPN določena za večje območje, to je na sliki prikazano z modro črtkano črto, ta OPPN, ki ga boste danes obravnavali, pa je omejen je za južni del, pripravljen samo za južni del, in sicer je obkrožen z rdečo črto. Namenjen je stalnemu bivanju za eno in dvostanovanjske stavbe, dopustne so tudi spremljajoče dejavnosti. Določena tipologija je nizka prostostoječa stavba višine do 11 m. Izhodišče zazidalne zasnove je cerkev svetega Andreja, ki je osrednji in povezovalni objekt v območju. Pred cerkvijo je vse do Kašeljske ceste predvidena odprta nepozidana površina, ki bo urejena delno kot trg, delno kot park, v enem delu pa bo urejeno otroško igrišče. Kot dopolnitev obstoječe okoliške pozidave so zasnovani stanovanjski nizi stavb z izmenično postavitvijo prečno in vzdolžno na predvidene dostopne ceste. Načrtovane stavbe bodo pritlične z mansardo, določeni so tudi pomožni objekti, in sicer na krajši stranici osnovne stavbe. Pred vsako hišo bo tlakovano dvorišče ob cesti, ostala površina parcele pa je namenjena vrtu. Tukaj je prikaz sprememb od dopolnjenega osnutka. Ta zazidalna zasnova se ni veliko spremenila, delno so se spremenile nekatere postavitve stavb in dimenzije obračališč na koncu dovoznih cest. Malo večje spremembe so nastale glede določitve javnih površin. Cesta do cerkve je sedaj določena kot javno dobro. Ostale dovozne ceste so ostale določene kot skupne površine stavb, so pa zmanjšane na vozno površino, površino parkirišč in drevoredov. Spremembe so nastale tudi pri določanju etapnosti gradnje. Iz treh etap so nastale, je nastalo 5 etap za izvedbo, kar bo olajšalo možnost izvedbe glede na veliko število investitorjev. To je več ali manj vse. Tukaj je pa še prikaz, prostorski prikaz načrtovanega. Hvala lepa.

**GOSPOD ALEŠ ČERIN**

Lepo zahvalim, gospa Jovanova. Prosim prof. Janeza Koželja, predsednika Odbora za urejanje prostora, za stališče odbora.

**GOSPOD PROF. JANEZ KOŽELJ**

Ja, dober večer. Spoštovani podžupan, kolegice in kolegi svetniki. Odbor, kot ste videli, za urejanje prostora, podpira predlog Odloka o občinskem podrobnem prostorskem načrtu 239 Spodnji Kašelj – del. Jaz bi ​​nekaj komentarja dal zraven. Podpira ga, zanimivo je predvsem to, da je že osnutek tega prostorskega akta pred 8. leti podprl Odbor za urejanje prostora soglasno. Že takrat. In tudi tokrat se je tako zgodilo, s 5 glasovi za od 5 navzočih. Zakaj je, to je nek eksperimentalen projekt, ki poskuša z minimalno regulacijo doseči tri cilje. En cilj je, da bi izšli iz te monotone, iz te kaotične pravzaprav družinske zazidave, množične družinske zazidave, v mogoče eno bolj izoblikovano, skladnejšo zazidavo. In v tem primeru nam je uspelo iz individualnih hiš s tem sukanjem smeri zazidave ustvariti vsaj neko podobo, čeprav je tudi realnost bila taka, nekih gruč, skratka s tem bi nekako poskušali to monotonost šahovskih mrež pravzaprav na nek način preseči. To je bilo zelo težko se pogajati in smo dosegli. To je en tak minimalen korak k eni skladnejši zazidavi. To smo dosegli s temi določili, ki govorijo tudi o oblikovanosti, stavbnih volumnov v njihovih barvah in tudi na koncu koncev do takih arhitekturnih detajlov, kot so frčade, ki bodo sigurno zelo popularne, ne glede na to, da gre za pritlično zazidavo. Tako se mi da bi ustvarili lahko neko urejeno, urejeni nered. Kar je značilnost pač demokratične zazidave, da ti poskušaš s te raznolikosti vseeno ustvariti neko skladnost. Hvala lepa, ker ste me poslušali in priporočam, da odlok sprejmete.

**GOSPOD ALEŠ ČERIN**

Hvala tudi tebi dragi profesor. Želi besedo Marjan Sedmak?

**GOSPOD MARJAN SEDMAK**

Statutarno pravna komisija nima pripomb pravnega značaja. Hvala.

**GOSPOD ALEŠ ČERIN**

Hvala lepa. Ker k predlogu odloka ni bil vložen noben amandma, ni razprave, zato prehajamo na glasovanje. Najprej pa vas sprašujem za navzočnost. Samo malo. Počasi bomo končali. Navzočnost. Rezultat navzočnosti: 37. Obrazložitev glasu Darinka Kovačič. Ne, narobe pritisnila? Maruša Babnik.

**GOSPA MARUŠA BABNIK**

V Slovenski demokratski strani pozdravljamo, da bo to neka družinska zazidava enostanovanjskih hiš. To območje je bilo res v zadnjem času bomo rekli neobdelano. Me pa žalosti, da tak projekt oziroma od osnutka do danes traja 8 let in sem danes vesela, da bomo to potrdili. Me pa ena stvar mogoče bega, ta Kašeljska cesta je bila ob kanalizaciji sanirana. Je zelo čisto bom rekla iz vidika estetskosti zelo grda, ker je na obeh neka taka pešpot in kolesarska. Jaz vem, da se bo tukaj, oziroma v projektu je, da se bo razširila, kar seveda pozdravljam. Me pa malo moti, da se taka stvar, kot je asfaltiranje teh 200 m take ceste, da se tako asfaltiranje, jaz vem, da je bila pač kanalizacija izvedena v tem roku sedaj, ampak da se to asfaltira, potem pa se bo to zopet bom rekla kopalo po drugih četrtnih skupnostih, pa seveda nimamo možnosti, da se asfaltirajo ceste, ki so asfaltiranja in sanacije nujno potrebne. Meni se zdi to metanje denarja skozi okno. In mislim, da bi bilo dobro, da se ob takih projektih prej načrtuje tudi bom rekla sanacija cest, ki se naredijo pred takimi projekti oziroma zazidavami. Hvala.

**GOSPOD ALEŠ ČERIN**

Hvala lepa. In še Mojca Sojar, obrazložitev glasu.

**GOSPA MOJCA SOJAR**

Ja, tudi jaz bom glasovala za ta predlog, ker me je predvsem razveselilo dejstvo, da je notri v predlog dodan 32. člen, ne 33., ki določa poplavno varnost. V osnutku tega ni bilo - poplavne varnosti, vsi pa lahko vidimo, da je pravzaprav ta OPPN v dveh, na dveh delih precej v bližini Ljubljanice in to niso več stoletne vode, so desetletne ali pa kar vsakoletne zdaj že lahko, čeprav morda tam do sedaj Ljubljanica ni poplavljala, ne vemo pa še, kaj se bo zgodilo. Tako, da pozdravljam ta dodani člen.

**GOSPOD ALEŠ ČERIN**

Hvala lepa. In še zadnja obrazložitev glasu, kolegica dr. Tina Bregant, izvolite.

**GOSPA DR. TINA BREGANT**

Ja, najlepša hvala. Meni je drugače projekt všeč, se mi zdi taka skladnejša ampak še vedno razgibana gradnja hišic, se mi zdi ustrezna, ustrezno se mi tudi zdi, da je v bližini Vrtec Pedenjped, ki oddaljen približno 950 m, tudi spada v območje šolskega okoliša Osnovne šole Zalog, ki je tudi oddaljena približno 1000 m, tako, da se mi zdi, da je to za družine, ki se bodo tja priselile dobro. Prav tako se mi zdi lepo, da je v bistvu ohranjena cerkev svetega Andreja, kjer sicer tako ali tako veljajo varstveni režimi. Moram pa reči, da je mene tudi malo zbegalo, ker se ta OPPN nahaja v območju priobalnega zemljišča vodotoka. Verjamem sicer, da so bili vsi ukrepi upoštevani tako, da ne bo prihajalo do kakšnih težav. Hvala.

**GOSPOD ALEŠ ČERIN**

Hvala lepa.

**Glasujemo O PREDLOGU SKLEPA: Mestni svet Mestne občine Ljubljana sprejme predlog Odloka o občinskem podrobnem prostorskem načrtu 239 Spodnji Kašelj – del.**

Glasovanje poteka. Zaključujem glasovanje.

**39 ZA,**

**0 PROTI.**

Sklep je sprejet. Hvala lepa.

Prehajam na zadnjo točko današnjega dnevnega reda, in sicer

**AD 8. PREDLOG SKLEPA O LOKACIJSKI PREVERITVI ZA ENOTO UREJANJA PROSTORA TR-563 - CENTER PLEZALNIH ŠPORTOV LJUBLJANA**

Gradivo ste prejeli, po sklicu po poročilo pristojnega odbora. Prosim gospo Matejo Doležal iz Oddelka za urejanja prostora za uvodno obrazložitev.

**GOSPA MATEJA DOLEŽAL**

Lepo pozdravljeni. Lokacijsko preveritev za enoto urejanja prostora TR-563 - Center plezalnih športov Ljubljana smo pripravljavec in investitor, v obeh primerih Mestna občina Ljubljana. Izdelovalec elaborata pa je Delavnica d.o.o.. Namen lokacijske preveritve je omogočanje izgradnje Centra plezalnih športov, omogoča se povečanje dvorane za balvansko plezanje in nadkritje zunanjih plezalnih sten. Gre za lokacijo na območju Športnega centra Svoboda ob Koprski ulici. V postopku lokacijske preveritve so bila pridobljena vsa potrebna mnenja nosilcev urejanja prostora na javni razgrnitvi, ki je potekala od 2. do 16.  septembra 2024, nismo prejeli nobene pripombe. Lokacija je prikazana na še na 3D posnetku in na namenski rabi iz občinskega prostorskega načrta - izvedbeni del, ker gre za enoto urejanja z namensko rabo športni centri. Veljavna določila za enoto urejanja prostora TR 563 so v prilogi 1, med katerim bi izpostavila faktor zazidanosti, ki trenutno velja največ 20 %. Z lokacijsko preveritvijo je predlagana sprememba tega faktorja, in sicer tako, da bo nov dopusten faktor največ 30 %. Pravna podlaga za lokacijsko preveritev je v drugem odstavku 136. člena. Gre za nameravano uporabo tehničnih rešitev, ki med pripravo OPN še niso bile znane ali uporabljene, so pa ustreznejše. To pomeni, da bo s sprejetjem lokacijske preveritve omogočena dvorana, bo omogočena dvorana, ki bo ustrezala mednarodnim pogojem za izvedbo mednarodnih plezalnih prireditev oziroma tekmovanj. Lokacijska preveritev izpolnjuje tudi pogoje četrtega odstavka 136. člena. To pomeni, da ne nasprotuje strateškim interesom, javnim interesom, ne zmanjšuje možnosti pozidave sosednjih zemljišč z njimi, z rešitvijo se doseže gradbeni namen v prostorskem aktu, prav tako pa tudi ni v nasprotju s pravnimi režimi državnih prostorskih načrtov. Še izsek iz sklepa o lokacijski preveritvi, ker se potrdi lokacijska preveritev na območju, ne bom naštevala posebej parcelnih številk, ki so navedene, in sicer tako, da se dopusti individualno odstopanje od faktorja zazidane, zazidanosti določenega v prilogi 1, tako da bo veljal največ nov FZ največ 30 %. Pa še prikaz, prostorski prikaz bodočega Centra plezalnih športov. Toliko na kratko, hvala lepa.

**GOSPOD ALEŠ ČERIN**

Lepo zahvalim, gospa Doležal. Prosim gospoda prof. Janeza Koželja, predsednika Odbora za urejanje prostora za stališče odbora.

**GOSPOD PROF. JANEZ KOŽELJ**

Spoštovani zbor. Odbor za urejanje prostora podpira predlog Sklepa o lokacijski preveritvi za enote urejanja prostora TR-563 - Center plezalnih športov Ljubljana in ga priporoča, da ga sprejmete. Jaz bi tudi tukaj nekaj, dodal kratek opis, namreč, da ne bi kdo pomislil, da zdaj zmanjšujemo delež zelenih površin v območju, ker, takole je približno, kot vidite, 44 % te površine so zelene površine in od teh 40 %, gosta, gozd, gozd, mestni log. Tako da, to določilo velja samo za parcelo, kjer bo zgrajen ta prepotrebni plezalni objekt in do te spremembe je prišlo zaradi tega, ker nismo računali pred leti, ko smo pripravljali nek osnutek ureditvenega načrta, da plezalni center rabi tudi zunanja plezališča, ki so pa pod streho in zato je ta procent naenkrat bil premajhen in ga je bilo treba iz 20 povečati na 30. Hvala lepa.

**GOSPOD ALEŠ ČERIN**

Lepo zahvalim. Želi besedo predsednik Statutarno pravne komisije, gospod Sedmak?

**GOSPOD MARJAN SEDMAK**

Hvala za besedo. Statutarno pravna komisija nima pripomb pravnega značaja. Hvala.

**GOSPOD ALEŠ ČERIN**

Hvala lepa. Odpiram razpravo. Ker ni, aha, pardon. Besedo ima Kostja Židan.

**GOSPOD KOSTJA ŽIDAN**

Hvala lepa za besedo. Spoštovani predsedujoči, gospod podžupan, podžupani, svetnice in svetniki in ostali prisotni v dvorani. Pozdravljam vlaganje v športno infrastrukturo, tokrat v Center plezalnih športov Ljubljana v mestni občini, ki bo dosegel 3000 m² plezalnih površin in bo namenjen tekmovalnemu športu in športu za vse, te hitro rastoče in aktualne športne panoge. Izboljšali se bodo tudi pogoj za šport in rekreacijo meščanov, naših otrok in mladine, kot tudi vrhunskih športnikov, tudi tistih naših vrhunskih športnikov, ki ne prihajajo iz Ljubljane. Takšni športni centri so predpogoj, da se indeks gibalne učinkovitosti otrok in mladine, ki se je v zadnjih obdobjih zniževal, obdrži oziroma se trend te krivulje indeksa gibalne učinkovitosti otrok zopet dvigne na raven najboljših pred koronskih časov ali višje. Menim pa, da bo s plezalnim centrom lepo zaokrožena celota v Športnem parku Svoboda z različnimi obstoječimi in tudi morebitnimi novimi športnimi vsebinami in objekti. Predlog sklepa o lokacijski preveritvi za center plezalnih športov v športnem parku Svoboda, bomo svetnice in svetniki Gibanja Svoboda seveda podprli. Hvala lepa.

**GOSPOD ALEŠ ČERIN**

Hvala lepa. Še kdo? Zaključujem razpravo. Prehajam na glasovanje. Najprej vas prosim za navzočnost. Rezultat navzočnosti: 41.

**In prehajamo na glasovanje O PREDLOGU SKLEPA: Mestni svet Mestne občine Ljubljana sprejme predlog Sklepa o lokacijski preveritvi za enoto urejanja prostora TR-563 - Center plezalnih športov Ljubljana. ​​**

Prosim za vaš glas.

Rezultat glasovanja:

**41 ZA,**

**0 PROTI.**

Sklep je sprejet.

**GOSPOD ALEŠ ČERIN**

S tem zaključujem 18. sejo mestnega sveta in se vam zahvaljujem za sodelovanje, zlasti sem pa vesel, da te aparature in ozvočenje dela iz seje v sejo boljše. Hvala lepa.

---------------------------------------------------------------------KONEC POSNETKA ŠT. T002-20241118